Yayasan Sarawak tangguh bayaran balik pinjaman

KUCHING : Selaras dengan arahan kerajaan berikutan Perintah Kawalan
Pergerakan (PKP) dan penutupan premis kerajaan akibat wabak Covid-19, Yayasan
Sarawak mengumumkan penangguhan bayaran balik pinjaman selama enam bulan.

Pengarahnya Azmi Bujang memberitahu bayaran balik pinjaman itu adalah bagi
bulan Mac sehingga Ogos.

“Namun, kepada peminjam yang masih ingin membayar pinjaman pelajaran,
mereka boleh berbuat demikian dan menghantar salinan bukti pembayaran melalui
boring maklum balas di laman web rasmi Yayasan Sarawak.

“Sementara untuk permohonan skim pembiayaan pendidikan, semua permohonan
yang diterima pada 18 Mac 2020 akan diproses pada 15 April nanti,” katanya
kepada pemberita dalam satu kenyataan semalam.

Menurutnya, tarikh sah laku bagi penerimaan tawaran skim pembiayaan Yayasan
Sarawak dan tarikh akhir bagi pengembalian dokumen tawaran pula dilanjutkan
kepada dua bulan daripada tarikh dokumen tersebut.

Kata Azmi, premis Yayasan Sarawak juga ditutup mulai 18 Mac sehingga 14
April 2020.

Pihak pengurusan yayasan juga menasihati para pelanggan supaya sentiasa
menjaga kesihatan masing-masing dan memastikan arahan daripada pihak berkuasa
dipatuhi sepenuhnya, ujarnya.

Tambahnya lagi, keputusan yayasan adalah tertakluk kepada apa-apa perubahan
dari semasa ke semasa.

Sebarang soalan boleh diajukan menerusi Borang Maklum Balas di laman web
rasmi yayasan Sarawak .

See author's posts


Janji GPS berfakta

IGAN:Pencapaian Kerajaan Negeri Sarawak di bawah Gabungan PartiSarawak (GPS) setakat ini adalah berfakta dan bukan hanya dari segiteori semata-mata.

Selain melaksanakan projek-projek pembangunan tempatan, KerajaanGPS juga telah mengambil alih beberapa projek di negeri ini yangdibatalkan oleh Kerajaan Pusat sebelum ini.

Menurut Ketua Menteri Datuk Patinggi Abang Johari Tun Openg,antara projek yang dilaksanakan ialah pembinaan jambatan-jambatan di pesisir negeri ini.

“Saya boleh katakan pencapaian kita semenjak GPS menerajui negeri inibukan dengan ‘air liur’ akan tetapi dengan fakta. Dan kita tidak pernahberjanji seperti yang lain.

Semenjak tiga tahun saya menjadi Ketua Menteri, kita dah laksanakan sembilan buah jambatan dan semuanya akan siap pada 2024 nanti,” katanya.

Beliau berkata demikian ketika berucap semasa merasmikan MajlisPecah Tanah Projek Jambatan Batang Igan yang diadakan di Pasar Igandi sini, semalam.

“Jambatan Batang Igan ini misalnya telah lama hendak dibina iaitusemenjak Barisan Nasional (BN) memerintah lagi, namun setelahPakatan Harapan (PH) mengambil alih mereka batalkan projek ini.

Walaupun, kita bersyukur kerana Kerajaan GPS yang tidak terikatdengan PH ketika itu bersedia untuk meneruskannya dengan peruntukkan kerajaan negeri. Justeru hari ini, ia telah menjadi kenyataan dengan majlis pecah tanah dan dengan secara langsung menunaikan hasrat itu,” tegas beliau.

Abang Johari menjelaskan, dalam pelaksaanaan pembinaan berkenaan,Kerajaan GPS juga meneruskan aspirasi Allahyarham Pehin Sri AdenanSatem yang tidak mengenakan tol pada semua jambatan di negeri inipada ketika itu.

“Justeru, Kerajaan Negeri sedia ada akan meneruskan tanpa tol bagisemua jambatan di negeri ini. Jambatan Batang Igan ini yang merupakan jambatan keempat dilaksanakan Kerajaan GPS di Kawasan Bahagian Mukah ini, bila siap kelak turut mempunyai rupa bentuk yang ikonik sekali gus mengalah jambatan di Putrajaya yang bertol,” ujarnya lagi.

Beliau mendedahkan rangkaian jalan pesisir merangkumi sebanyak sembilan buah jambatan iaitu Batang Rambungan, Sungai Krian, BatangIgan, Batang Rajang, Saribas, Batang Paloh, Muara Lassa dan Jepak selain Jambatan Batang Lupar yang terpanjang dengan jarak tujuh kilometer.

Untuk membiayai projek-projek berimpak tinggi itu, katanya, pelbagai usaha telah diambil Kerajaan GPS, umpamanya penubuhan bank sendiriiaitu Development Bank of Sarawak, memperolehi hasil tambahan sebanyak RM3 billion daripada PETRONAS dan juga sumber-sumber yang sedia ada dari negeri ini.

Sementara itu pada sidang media beliau berkata, Jambatan Batang Iganadalah amat strategik untuk kawasan Mukah keseluruhannya.

“Jambatan Batang Igan ini sangat strategik di kawasan Mukah danadalah penghubung terakhir jambatan di kawasan ini. Dari segi rekabentuknya unik atas ilham orang Igan sendiri termasuk wakilrakyatnya.

“Dengan ini keseluruhan kawasan Mukah akan dihubungi dari Jalan Pasike Tanjung Manis, Jambatan Rejang, Jambatan Paloh, Jambatan Lassa dan Jambatan Batang Igan. Ini memberi potensi yang cerah bagi Industri pertanian dan perternakan, pemprosesan di Tanjung Manis,termasuk industri perkapalan di Muara Paloh sekali gus akan mewujudkan banyak peluang pekerjaan di kawasan ini,” tambah Abang Johari.

Jelas beliau, infrastruktur tersebut bukan hanya di kawasan pesisir,malah turut memberi impak di kawasan lain seperti Baleh, Ulu Rajang,Lawas Limbang dan seluruh Sarawak.

“Selain infrastruktur perhubungan itu, Kerajaan GPS juga memfokuskanpembekalan air bersih dan elektrik di luar bandar khususnya ke rumahpanjang. Kita berharap dengan ini ekonomi akan berkembang,termasuk dalam bidang pertanian,” katanya.

Beliau seterusnya berharap pendekatan strategik kerajaan bakalmemperkasakan digital ekonomi yang telah diperkenalkan oleh beliausemenjak menerajui Sarawak tiga tahun lalu.

Turut hadir Timbalan Ketua Menteri Tan Sri Datuk Amar Dr. James Jemut Masing, Menteri Muda Infrastruktur dan Pembangunan Pelabuhan Sarawak Merangkap Pengerusi Jawatankuasa Pengelola, Datuk Julaihi Narawi dan Ahli Dewan Undangan Negeri (ADUN) Jemoreng, Datuk Dr Juanda Jaya.

Selepas simbolik perasmian, Johari juga menyampaikan Pampasan Tanah Projek Pembinaan Jalan Kampung Igan ke Rumah Panjang Sg Ilas dan Kampung Sah, Kebuaw, Batang Igan, Fasa 1 dan penyampaian Surat Setuju Terima Kepada Kontraktor.

Ia diikuti dengan Upacara Majlis Pecah Tanah Projek Jambatan Batang Igan di Pengkalan Feri Igan, Lawatan Tapak Projek Benteng Kawalan Hakisan Tebingan Sungai Igan, Lawatan dan Perasmian Projek Tapak Kaul Igan, Lawatan Kerja ke Projek Perumahan Spektra Permata Igan dan Lawatan dan Perasmian Sub-Station Pertanian Igan.

Oleh Henry Siyu

See author's posts


UiTM Sarawak jadi urusetia Jom Masuk IPT

Kerjasama di antara UITM Cawangan Sarawak dengan Kementerian Pendidikan Tinggi (KPT) mampu diteruskan pada masa akan datang terutama dalam usaha meningkatkan jumlah pelajar di Sarawak melanjutkan pengajian di institut pengajian tinggi awam.

Menteri Pendidikan, Inovasi dan Pembangunan Bakat, Datuk Roland Sagah Wee Inn berkata, KPT melalui pihak Bahagian Kemasukan Pelajar (BKPA) IPTA, Jabatan Pengajian Tinggi juga telah memilih UITM Cawangan Sarawak sebagai urusetia bagi penganjuran Jom Masuk IPT yang bakal berlangsung pada 19 hingga 20 Februari.

“Saya difahamkan penganjuran Program Outreach (Program Jangkauan) ini sebenarnya bertitik tolak daripada masalah yang dihadapi semasa tempoh pandemik yang lalu apabila pihak BKPA mendapati jumlah yang memohon melalui UPUonline menurun berbanding tahun-tahun sebelumnya khususnya pelajar yang berada di luar bandar.

“Justeru, pihak BKPA merasakan perlu untuk menyantuni mereka yang berada di luar bandar ini supaya mereka mendapat bimbingan dan panduan tatacara memohon ke IPTA, Politeknik mahupun Institut Latihan Kemahiran Awam (ILKA) melalui UPUOnline,” katanya.

Text ucapan beliau dibacakan oleh Menteri Muda Pendidikan I (Pendidikan dan Inovasi) Dr Annuar Rapa’ee pada Majlis Perasmian Program Outreach BKPA Zon Sarawak di Universiti Teknologi Mara cawangan Sarawak, semalam.

Roland Sagah berkata, semenjak kementerian itu ditubuhkan pada 2017 atau kira-kira 5 tahun lepas kerjaraan Sarawak telah memperuntukan sejumlah RM2.174 bilion untuk merencana pelbagai program yang berkaitan dengan Pendidikan.

Katanya, peruntukan yang tinggi ini sekali gus mencerminkan komitmen kerajaan negeri dalam menjadikan Pendidikan sebagai salah satu pelaburannya dalam modal insan.

“Walupun kita tahu pendidikan terletak di bawah kerajaan persekutuan seperti dari segi bajet dan dasar, namun kerajaan negeri tidak hanya berdiam diri atau menyerahkan tugas serta tanggungjawab menjaga hal ehwal Pendidikan ini kepada kerajaan persekutuan sahaja.

“Sebaliknya komited untuk meningkatkan pe,bangunan di Sarawak kerana kita tidak mahu pelajar kita terus ketinggalan.

Katanya lagi, beliau berharap pihak yang terlibat dengan program outreach ini terutama urusetia dan pempamer yang akan bergerak ke lokasi seperti Kapit, Mukah, Bintulu dan Marudi untuk sentiasa berhati-hati dan mematuhi prosedur operasi standard (SOP) yang ditetapkan.

Oleh JEAKQLEYN YACHO

See author's posts


Menanti berakhir kemarau 30 tahun

PENGURUS Liverpool, Jurgen Klopp menegaskan beliau tidak kisah jika The Reds menjulang trofi Liga Perdana di luar Anfield.

Beberapa perlawanan dijangka berlangsung di venue berkecuali bagi memenuhi syarat ‘Project Restart’ dan penyambungan kembali liga bermula 17 Jun.

Semua aksi berlangsung dalam stadium tertutup bermakna Reds tidak dapat meraikan kejuaraan bersama penyokong mereka.

Tetapi spekulasi terkini memberi bayangan Liverpool mungkin juga tidak dapat menjulang trofi di Anfield apabila baki perlawanan mereka di venue berkecuali bagi mengelakkan kehadiran penonton.

Bagaimanapun, Klopp menegaskan ia tetap bakal menjadi hari paling indah buat Liverpool yang semakin pasti menamatkan kemarau kejuaraan liga dalam tempoh 30 tahun walaupun bukan di Anfield.

“Bagi saya, walaupun dalam stadium kosong, kami tetap diiringi doa dan semangat daripada semua peminat di seluruh dunia, jadi ia akan menjadi detik indah dalam hidup saya,” kata pengendali dari Jerman itu kepada beIN Sports.

“Bila dan di mana saya tak tahu, kami berharap dapat raikan di Anfield tetapi ia tidak penting.”

Klopp masih berharap perlawanan dapat berlangsung di venue mereka dan menggesa penyokong kekal di rumah ketika meraikan kejayaan Reds.

“Saya dengar kami mempunyai penyokong tuan rumah terbaik di dunia dan sekarang kami perlukan penyokong tinggal di rumah yang terbaik di dunia,” jelasnya.

Sementara itu, Timbalan Ketua Konstabel, Mark Roberts berkata, lebih enam perlawanan mungkin dipindahkan selepas permohonan daripada pasukan polis tempatan.

Ia termasuk pertembungan Merseyside begitu juga perlawanan Manchester City berdepan Liverpool.

Roberts berkata, perbincangan bersama Liga Perdana mendapat maklum balas positif dengan tumpuan bersama adalah keutamaan kepada kesihatan awam.

Saingan Liga Perdana dijadualkan kembali bersambung pada 17 Jun ini bergantung kepada kelulusan kerajaan.

Perlawanan yang dijadualkan berpindah ke venue berkecuali turut membabitkan Manchester City menentang Newcastle, Manchester United berdepan Sheffield United, Newcastle lawan Liverpool dan Everton menentang Liverpool

Ia turut membabitkan aksi yang mengesahkan kejuaraan EPL bagi Liverpool.

“Kami telah mencapai kata sepakat untuk mengimbangkan keperluan dalam bola sepak, ketika meminimumkan permintaan terhadap aspek keselamatan,” kata Roberts.

Liverpool memburu kejuaraan pertama Liga Perdana dalam tempoh 30 tahun, memacu selesa di puncak carta liga dengan kelebihan 25 mata serta sembilan baki perlawanan untuk ditamatkan.-AFP

See author's posts


Pendekatan etno-pembangunan untuk kemajuan

SEORANG sarjana pembangunan iaitu Björn Hettne pernah menyatakan bahawa  aspek etniksiti sering diabaikan dalam pertimbangan naratif pembangunan termasuklah  dalam teori-teori modenisasi dan teori klasik Marxist. Aspek etniksiti merupakan sebuah konsep rencam meskipun selalu dipermudahkan pemahamannya oleh pihak lain.

Etniksiti melibatkan aspek definisi secara individu dan jenis stratifikasi sosial berdasarkan kepercayaan dan kenyataan yang berlaku dalam sesebuah komuniti. Ia juga mempunyai ciri-ciri khusus dan amalan budaya mereka membezakan yang lain.

Pada masa sama, terdapat pandangan dalam teori modenisasi bahawa bentuk amalan kebudayaan dalam etniksiti sering dilabel sebagai menghambat pembangunan, malah dianggap kurang rasional, bersifat tradisional dan kurang sesuai dengan keperluan sifat individu dan dunia kapitalis. Malah golongan fahaman Marxist menyifatkan aspek etniksiti dianggap  situasi moden dan penghambat kepada pembangunan kerana lebih kepada etniksiti dan bukannya kelas sosial.

Stavenhagen (1986) ahli sosiologis kelahiran Jerman-Mexico merupakan yang pertama menggunakan istilah etno-pembangunan untuk menjelaskan bahawa pembangunan perlu mengambil kira keperluan setempat. Menurut Hettne (1995, 1996), terdapat empat aspek utama pembangunan etno iaitu aspek territorialisme, kehendak diri individu, pluralisme budaya dan kelestarian ekologi.

Territorialisme

Aspek ini merujuk kepada penekanan kepentingan kawasaan, wilayah atau tanah dalam pemilikan dan pengendalian oleh kelompok etnik tertentu sebagai faktor penting untuk menjana pembangunan, kemajuan atau perkembangan etnis itu sendiri. Kawasan yang dimiliki ini merupakan sumber penting digunakan untuk pembangunan setempat dan mempromosikan kepentingan ekonomi, sosial, budaya, dan politik kelompok etnik tersebut.

Dalam kebiasaannya, territorialisme dalam etno-pembangunan meliputi pelbagai strategi, seperti pemilikan tanah oleh komuniti etnik, pengembangan sumber daya alam yang terkait dengan wilayah tersebut dan pengelolaan wilayah tanah mahu pun landskap budaya yang dianggap penting oleh kelompok etnik untuk dimajukan.

Kadangkala, jika tidak terkawal aspek territorialisme berpotensi menjadi sumber konflik antara kelompok etnik yang berbeza dan ini dapat menghambat integrasi dan kerjasama antara kelompok etnik. Misalnya konflik yang melibatkan tanah adat yang berbeza dengan etnik lain. Justeru, penting untuk mempertimbangkan implikasi sosial, politik dan budaya dari aspek wilayah dalam konteks etno-pembangunan.

Kehendak diri etnik

Istilah Internal Self-Determination atau penentuan kehendak diri etnik dalam etno-pembangunan merujuk pada hak kelompok etnik tersebut untuk mengawal dan mengelola kehidupan mereka sendiri secara berdikari, termasuk dalam mengurus hal kebudayaan, politik dan ekonomi.

Konsep ini menekankan pada kepentingan kelompok etnik dalam membangun kemampuan dan sumber daya mereka sendiri, tanpa tergantung pada pihak luar atau kekuatan dominan. Mereka tidak terpisah daripada politik dan budaya kehidupan wilayah mereka, pada masa sama menentukan sendiri nasib etnik mereka dalam sebuah negara bangsa yang diidamkan.

Dalam konteks etno-pembangunan, penentuan kehendak etnik ini dapat dicapai melalui kemampuan masyarakat yang didukung oleh dasar awam yang mempromosikan aspek penyertaan dan sikap berdikari kelompok etnik dalam proses membuat keputusan dan pengelolaan sumber daya mereka sendiri. Hal ini dapat mencakupi dalam pelbagai strategi, seperti memperkuat institusi-institusi tempatan, termasuk menubuhkan koperasi bagi meningkatkan penyertaaan masyarakat dalam proses pembangunan dan membangun bakat dan tenaga berpotensi dan membina upaya kemampuan ekonomi kelompok etnik itu sendiri.

Pluralisme budaya

Dalam etno-pembangunan pluralisme budaya bermaksud meraikan dan mengiktiraf  serta menghormati kepelbagaian budaya yang ada dalam sesebuah masyarakat atau wilayah untuk mempromosikan suasana harmoni antara kelompok budaya yang berbeza.

Aspek ini juga bererti untuk memperkuatkan identiti budaya masyarakat melalui pengiktirafan kepelbagaian tersebut. Maka ia perlu melibatkan pengembangan strategi dan program pembangunan yang memperkuat keberagaman budaya sebagai aset penting untuk pembangunan yang berpanjangan dan inklusif.

Salah satu strategi penting dalam mempromosikan pluralisme budaya adalah membangun pemahaman dan penghargaan di antara kelompok etnik itu sendiri.

Hal ini dapat dicapai melalui program pendidikan, media dan kegiatan sosial yang memperkenalkan kebudayaan kelompok etnik yang berbeza dan meraikan kepelbagaian tersebut.

Kelestarian ekologi

Kelestarian ekologi merujuk kepada usaha untuk membina kemajuan dan kesejahteraan ekonomi, sosial, dan budaya suatu kelompok etnik dengan mempertahankan dan meningkatkan keseimbangan persekitaran dan ekosistem secara berterusan. Pembangunan perlu bergerak ke depan tanpa pemusnahan sumber alam sekitar yang boleh mengancam kehidupan masa depan.

Maka, aspek persekitaran dan usaha menghasilkan pendapatan dan ekonomi dianggap sama penting dan perlu diberikan keseimbangan. Aspek ini meningkatkan lagi strategi dan program pembangunan yang memberikan tumpuan aspek kesan alam sekitar berdasarkan kegiatan ekonomi, serta tidak mengabaikan hubungan antara manusia dan alam.

Hal ini dapat dicapai melalui pelbagai strategi, seperti pengembangan ekonomi yang berterusan, pengelolaan sumber daya alam yang bijaksana dan pengurangan pencemaran  yang boleh merosakkan alam sekitar.

Selain itu, kelestarian ekologi juga melibatkan usaha untuk meningkatkan pemahaman dan kesedaran tentang pentingnya alam sekitar dalam kalangan masyarakat dan kelompok etnik itu sendiri. Hal ini dapat dicapai melalui program pendidikan, kempen kesedaran dan penyertaaan proses membuat keputusan mengenai sumber  alam semula jadi.

Pencapaian

Idea etno-pembangunan digunakan untuk merujuk rangka pembangunan masyarakat peribumi Mexico yang banyak dimonopolikan oleh kelompok mestizo yang lebih maju. Maka pembangunan setempat dibangunkan bagi mereka menentukan nasib dan masa depan mereka sendiri. Di sini wujudlah ‘ekopelancongan’ yang diwujudkan oleh pihak kerajaan dan peribumi untuk menjana pendapatan dan kelompok peribumi boleh terlibat, mengawal dan menyertainya secara dinamik.

Di Taiwan, penduduk peribumi Bunun berjaya membina hostel, restoran organik dan mempunyai dewan untuk seni persembahan, bengkel kraf tangan tradisional dan mampu menarik minat generasi baharu mempelajari sejarah budaya dan wilayah komuniti mereka.

Begitu juga kalangan peribumi Zuni di New Mexico, Australia juga aktif dalam memastikan konsep etno- pembangunan dapat diterapkan dalam pembangunan etnik setempat. Tanpa mengira ideologi, fokus etno-pembangunan dibuat sebagai dasar nasional atau diterapkan projek kebangsaan bagi memajukan etnik peribumi setempat. Usaha ini juga mulai popular di negara ini termasuk di Sarawak.

Ternyata, pendekatan etno-pembangunan ini dapat membangunkan wilayah yang jauh ketinggalan dari segi ekonomi dan pembangunan dan mampu menangani isu kesenjangan antara bandar dan luar bandar serta dapat meningkatkan lagi kesejahteraan masyarakat. Etnik disasarkan terlibat sendiri dalam proses perancangan, pelaksanaan, pelaksanaan pembangunan di kawasan setempat mereka sama ada dalam pembangunan infrastruktur, kesihatan, pendidikan dan juga ekonomi.

Dari segi ekonomi tempatan pengembangan seperti kraftangan, makanan tradisional, mampu mengembangkan sektor pelancongan budaya yang dapat membangunkan modal insan dan mempopularkan kearifan tempatan yang ada. Penglibatan masyarakat  tempatan didukung pula oleh pihak agensi kerajaan dan swasta akan  merancakkan lagi pembangunan setempat.

See author's posts


Misi Pandelela baiki prestasi

BIARPUN menghadapi cabaran dan rintangan susulan penularan wabak Covid-19, ia tidak mematahkan semangat penerjun wanita negara, Pandelela Rinong untuk terus memperbaiki prestasinya bagi menghadapi Sukan Olimpik di Tokyo, yang ditangguhkan ke tahun depan.

Pandelela berkata, sebagai atlet beliau mempunyai misi dan Petunjuk Prestasi Utama (KPI) yang perlu dicapai meskipun pada masa ini menghadapi kesukaran membuat latihan sebagai persediaan ke temasya sukan terbesar dunia itu berikutan jangkitan penyakit berbahaya itu.

“Sebelum ini saya sudah bersedia kerana Sukan Olimpik Tokyo 2020 merupakan impian besar bagi saya dan juga atlet lain, namun apabila ditunda pada tahun hadapan sudah semestinya ia menjejaskan bukan sahaja secara fizikal tetapi juga mental untuk kami semua membuat persediaan.

Apabila menghadapi sesuatu cabaran pastinya kita akan rasa ‘sedih’ tetapi jangan mudah berputus asa dan perlu lebih yakin kita mampu pergi lebih jauh,” katanya pada program ‘Forum Live Santai Belia KBS’ di laman sosial Facebook KBSMalaysia dengan topik perbincangan “Cabaran Belia Pasca Covid-19: Layari Norma Baharu Kehidupan”  di Kuala Lumpur, semalam.

Pada program bersiaran selama satu jam itu, Menteri Belia dan Sukan Datuk Seri Reezal Merican Naina Merican bertindak sebagai moderator, dan menampilkan tiga tetamu undangan – Presiden Majlis Belia Malaysia Jufitri Joha; Ketua Pegawai Eksekutif Arba Travel Ammar Roslizar dan Pandelela – serta penampilan khas, ‘pengguna YouTube tular’ S Pavithra bersama suaminya M Sugu.

Dalam pada itu, Reezal yakin golongan belia mampu menyesuaikan diri dengan norma baharu kehidupan walaupun pelbagai cabaran harus dilalui berikutan penularan wabak Covid-19.

“Saya berharap segala perbincangan yang dibahaskan di sini akan dapat membantu susur perjalanan hidup yang bakal dilalui dalam menjadikan dekad 2020 kepada 2030 sebagai dekad belia,” kata beliau.

Sementara itu, Ammar berpendapat masyarakat harus bersikap positif pada waktu yang sukar ini dengan menggunakan teknologi sedia ada serta mengamalkan teknik penerapan teknologi dengan pantas agar dapat membantu mereka memilih bidang keusahawanan sebagai karier pilihan untuk terus maju kerana peluang pasaran yang lebih luas.

“Saya percaya keusahawanan adalah solusi tonggak untuk mencipta pekerjaan dan membantu masyarakat keluar daripada ‘perangkap pendapatan pertengahan’ sekali gus dapat membasmi kemiskinan.

Teknik penerapan teknologi yang pantas juga membolehkan mereka menyesuaikan diri dengan keadaan semasa dalam tempoh singkat akibat penularan wabak ini,” katanya.

Pada masa yang sama, pasangan suami isteri YouTuber yang tular dengan menggunakan nama ‘Sugu Pavithra’ turut memberikan nasihat agar masyarakat tabah dan terus kekal positif dalam menghadapi dugaan serta tidak mudah berputus asa.-Bernama

See author's posts


Eksport khinzir berpotensi ditingkatkan

SERIAN: Sarawak berjaya mengeksport khinzir hidup serta daging khinzir ke Singapura bernilai RM60 juta setahun dan masih ada potensi untuk ditingkatkan.

Menteri Muda Pemodenan Pertanian, Tanah Adat dan Pembangunan Wilayah, Datuk Roland Sagah Wee Inn berkata, Sarawak mempunyai kelebihan dari segi status penyakit ternakan bebas daripada penyakit ternakan yang berkepentingan ekonomi yang membolehkan negeri mengeksport ternakan serta hasilnya keluar negeri tanpa sekatan.

“Antara penyakit ternakan adalah penyakit Kuku dan Mulut (FMD), African Swine Fever (ASF) dan Highly Pathogenic Avian Influenza (HPAI).

“Selain itu, Sarawak telah berjaya mengeksport ayam pedaging serta telur ayam ke Indonesia serta Hong Kong, manakala kita juga telah dapat mengeksport sarang burung walit ke China, Singapura dan Hong Kong,” katanya.

Roland yang juga Ahli Dewan Undangan Negeri (ADUN) Tarat berkata demikian dalam ucapannya pada Majlis Penyerahan Input Projek Ternakan di Kampung Chupak, Serian, semalam.

Ujarnya, secara tradisi kawasan Tarat adalah hub pengeluaran makanan seperti hasil ternakan, pertanian dan buaha-buahan yang membekalkan untuk semua bandar raya Kuching dan juga bandar-bandar lain di Sarawak,“Apa yang kita buat sekarang adalah untuk memperhebatkannya lagi supaya ia dapat mengeularkan dengan lebih banyak hasil dan mengikut cara komersial yang baharu kerana seperti mana dasar kerajaan negeri yang dipelopori oleh Ketua Menteri mahu melihat Sarawak menjadi pengeksport makanan menjelang 2030.

“Ia hanya sembilan tahun lagi, masih banyak yang perlu kita usahakan dan rancangan yang kita buat sekarang adalah untuk meningkat serta menambahkan lagi pengeluaran di kawasan ini,” jelasnya.

Mengulas lanjut, beliau berkata selain itu, pihaknya turut membina infrasktruktur seperti kediaman di kawasan-kawasan kampung dan menambah baik di kawasan pedalaman seperti di kebun-kebun.

“Contoh sekarang ini kalau orang hendak mengutip durian, ia memakan masa dua hingga tiga jam untuk sampai ke kebun durian.

“Namun sekarang ini kita hendak melihat jalan-jalan ladang di bina dan mereka dapat membawa hasil ini dengan lebih cepat selain juga dapat membangun tanah-tanah di kawasan yang tidak jauh dari kampung,” jelasnya.

Oleh Zarina Abdullah

See author's posts


PRU-15: Pengundian pada 19 Nov, Penamaan Calon 5 Nov

PUTRAJAYA: Suruhanjaya Pilihan Raya (SPR) menetapkan 19 November sebagai tarikh pengundian untuk pengundi Malaysia melaksanakan tanggungjawab pada Pilihan Raya Umum ke-15 (PRU-15).

Mengumumkan tarikh penting itu di sini hari ini, Pengerusi SPR Tan Sri Abdul Ghani Salleh turut mengumumkan tarikh penamaan calon ditetapkan pada 5 November manakala pengundian awal pada 15 November.

Pelaksanaan pilihan raya itu akan melibatkan 222 kerusi Dewan Rakyat di seluruh negara dan negeri yang telah membubarkan Dewan Undangan Negeri (DUN) iaitu Perak yang melibatkan 59 kerusi DUN, Pahang (42) dan Perlis (15).

Turut diadakan serentak adalah Pilihan Raya Kecil (PRK) Dewan Undangan Negeri (DUN) Bugaya, Sabah.

“Tempoh berkempen ditetapkan 14 hari bermula selepas pengisytiharan calon-calon yang bertanding pada 5 November sehingga pukul 11.59 malam, 18 November,” kata Abdul Ghani dalam sidang media selepas mempengerusikan mesyuarat khas SPR berkaitan urusan pilihan raya berkenaan di sini, hari ini.

Abdul Ghani berkata, Daftar Pemilih Pilihan Raya (DPPR) yang akan digunakan untuk PRU-15 dan PRK DUN N66 Bugaya adalah daftar pemilih terkini sehingga Daftar Pemilih Tambahan Bulan Ogos 2022 yang dikemas kini sehingga 9 Oktober 2022.

“DPPR bagi PRU-15 ini mengandungi seramai 21,173,638 orang pemilih,” katanya.

Daripada jumlah itu, 20,905,366 adalah pengundi biasa, 146,737 anggota tentera serta pasangan, 118,794 anggota polis serta pasangan Polis Pasukan Gerakan Am (PGA) dan 2,741 orang Pengundi Tidak Hadir Luar Negara.

Abdul Ghani dalam kenyataan yang dikeluarkan sempena mesyuarat itu berkata, DPPR bagi PRU-15 dijadualkan akan mula dijual pada 31 Oktober.

Para pengundi boleh membuat semakan maklumat pengundian untuk mengetahui maklumat pusat mengundi, saluran mengundi dan nombor bilangan mereka melalui portal semakan di pautan https://mysprsemak.spr.gov.my atau hubungi Hotline SPR di talian 03-88927018 / 03-88880040 atau melalui aplikasi MySPR Semak. Semakan boleh dibuat mulai 31 Oktober.

Urusan permohonan semua kategori undi pos luar negara dan dalam negara telah dibuka bermula 10 Oktober untuk PRU-15 dan daripada 13 Oktober 2022 bagi PRK DUN Bugaya.

Permohonan undi pos untuk kategori 1B (warganegara Malaysia yang berada di luar negara) dan Kategori 1C (Agensi/Organisasi) dilaksanakan secara dalam talian (online).

Tarikh tutup permohonan adalah pada 2 November bagi kategori A1 (petugas pilihan raya, ahli/pegawai SPR, polis, tentera, dan petugas media); 23 Oktober bagi kategori 1B (warganegara Malaysia yang berada di luar negara); dan 26 Oktober bagi kategori 1C (agensi/organisasi).

Untuk memudahkan proses penamaan calon, Abdul Ghani menasihatkan bakal calon yang ingin bertanding dalam PRU-15 dan PRK DUN Bugaya agar mengisi dan membuat semakan awal pengisian borang dengan Pejabat Pegawai Pengurus atau Pejabat Pilihan Raya Negeri seluruh negara sebelum hari penamaan calon.

Bakal calon juga digalakkan untuk membuat pembayaran deposit lebih awal bagi memastikan semua proses penamaan calon dapat diselesaikan lebih awal dan berjalan lancar, katanya.

Perdana Menteri Datuk Seri Ismail Sabri Yaakob mengumumkan pembubaran Parlimen ke-14 berkuat kuasa 10 Oktober bagi memberi laluan kepada PRU15 selepas mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Hanya Pahang, Perak dan Perlis akan mengadakan pilihan raya peringkat DUN bersekali dengan Parlimen berikutan langkah ketiga-tiga negeri berkenaan membubarkan DUN masing-masing.

Negeri diterajui Pakatan Harapan (PH) iaitu Pulau Pinang, Negeri Sembilan dan Selangor serta negeri yang diterajui PAS iaitu Terengganu, Kelantan dan Kedah memutuskan tidak membubarkan DUN.

Negeri-negeri lain sudah mengadakan pilihan raya iaitu Sabah pada September 2020, Melaka (November 2021), Sarawak (Disember 2021) dan Johor (Mac 2022).

PRK DUN Bugaya pula diadakan berikutan kematian penyandangnya Manis Muka Mohd Darah pada 17 November 2020 dan tertangguh ekoran proklamasi darurat bagi mencegah pandemik Covid-19.

Pada 7 Oktober lepas, Al-Sultan Abdullah berkenan menamatkan enam ordinan dan proklamasi darurat bagi menangguhkan PRK Parlimen Batu Sapi, Gerik dan DUN Bugaya yang diisytiharkan pada November dan Disember 2020, berkuat kuasa 6 Oktober lepas. – Bernama

See author's posts


Masa perniagaan dihadkan mulai 1 hingga 14 Ogos

KUCHING: Berkuatkuasa pada 1 Ogos hingga 14 Ogos 2020, semua tempoh masa operasi perniagaan di Bahagian Kuching, Samarahan dan Serian akan dihadkan bermula dari pukul 6.00 pagi hingga 10.00 malam.

Timbalan Ketua Menteri, Datuk Amar Douglas Uggah Embas berkata perkara itu telah diputuskan dalam mesyuarat Jawatankuasa Pengurusan Bencana Negeri Sarawak (JPBNS), semalam.

“Kerajaan Gabungan Parti Sarawak (GPS) menyeru rakyat sarawak supaya memberi kerjasama dalam hal ini.

“Kita faham strategi yang dilaksanakan akan menyebabkan kesukaran dan stres kepada sesetengah pihak,” katanya pada sidang media laporan harian Covid-19 di Sarawak di sini semalam.

Beliau menambah bagi melawan peningkatan kes dan meratakan keluk pandemik Covid-19 semua strategi harus diambil dan kerjasama semua pihak diperlukan.

“Kita harap dengan strategi ini, kita dapat memenangi perperangan melawan Covid-19 dalam tempoh 14 hari yang ditetapkan,” katanya.

Terdahulu, Uggah berkata JPBN juga memutuskan untuk melaksanakan kawalan pergerakan di bahagian-bahagian di Sarawak yang dibahagikan kepada dua zon.

“Dua zon tersebut adalah Zon 1 iaitu zon kuning meliputi Bahagian Kuching, Samarahan dan Serian.

“Manakala bagi Zon 2 iaitu zon hijau meliputi Bahagian Sri Aman, Betong, Sarikei, Sibu, Kapit, Mukah, Bintulu, Miri dan Limbang.

“Oleh itu, pergerakan dari Zon 1 ke Zon 2 dan sebaliknya hendaklah mendapatkan kebenaran daripada Polis terlebih dahulu sebelum memulakan perjalanan.

“Walau bagaimanapun, pergerakan di dalam zon adalah dibenarkan,” kata Uggah sambil menambah pergerakan adalah bebas antara bahagian dalam zon dan tiada sekatan jalan raya atau kebenaran polis diperlukan bagi pergerakan tersebut.

Kata Uggah pengecualian pergerakan yang dibenarkan adalah seperti menjalankan tugas rasmi, pekerja perkhidmatan penting (essential services), kematian ahli keluarga terdekat, ahli keluarga sakit tenat dan keperluan pemeriksaan kesihatan.

“Arahan ini berkuatkuasa pada 1 hingga 14 Ogos 2020,” kata Uggah.

Oleh Alexandra Lorna

See author's posts


Terus pertahan kubu terkuat GPS

SEMATAN: Rakyat khususnya di Kawasan Telok Melano dan Telok Serabang diminta untuk mengekalkan undi 100 peratus dengan tidak memberi sebarang undi kepada pihak pembangkang.

Ketua Pergerakan Parti Bumiputera Bersatu (PBB) N.3 Tanjong Datu, Azizul Annuar Adenan berkata, Telok Melano dan Telok Serabang merupakan kubu terkuat bagi Gabungan Parti Sarawak (GPS) di kawasan itu.

“Melihat Telok Melano dan Telok Serabang ia seperti melihat impian Allahyarham ahyanda saya Pehin Sri Haji Adenan Satem.

“Ini adalah kerana, usaha yang dibuat oleh beliau dan kerajaan telah memberi keselesaan dan kemudahan kepada penduduk di sini.” Ujarnya.

Beliau berkata demikian ketika mewakili Ahli Dewan Undangan Negeri (ADUN) N.3 Tanjong Datu, Datuk Amar Jamilah Anu pada Program Tautan Kasih N3 Tanjong Datu untuk Kampung Telok Melano dan Telok Serabang di Ask Suri Homestay Telok Serabang, baru-baru ini.

Beliau berkata, pembangunan yang ada di Telok Melano dan Telok Serabang kini dan sebelumnya adalah jauh berbeza.

“Jika dulu ke telok Melano dan Telok Serabang terpaksa menggunakan bot dan helikopter setiap kali menghantar barang apabila tibanya musim tengkujuh tetapi sekarang penduduk di kawasan ini mereka boleh menggunakan jalan raya.

“Ini adalah kerana, hanya kerajaan GPS yang tahu kehendak rakyat di kawasan ini. Terima Kasih GPS,” Katanya.

Tambah beliau lagi, sebelum adanya jalan raya ke Telok Melano dan Telok Serabang Kawasan ini sunyi sahaja.

“Pagi ini sewaktu hendak datang ke Kawasan ini, saya dapati kereta berbaris Panjang hendak masuk ke feri Rambungan untuk datang ke Telok Melano dan Telok Serabang.

“Ini membuktikan bahawa N3 Tanjong Datu sentiasa menjadi pilihan untuk pelancong datang berkunjung.

“Oleh kerana itu pembangunan demi pembangunan akan terus dilakukan di Telok Melano dan Telok Serabang seperti Projek Rakyat jalan raya Kampung Telok Melano dan Telok Serabang dengan kos masing-masing RM5 juta,” tambahnya.

Hadir sama, Pegawai Tugas-Tugas Khas kepada Ketua Menteri Sarawak, Helmi Hazemi, Timbalan Ketua Cawangan PBB N3 Tanjong Datu, Abu Seman Karim. Naib Ketua Cawangan, Pemanca Benjamin Gersit Jais dan Setiausaha Cawangan, Abdul Razak Abdul Wahab.

Oleh Jeakqleyn Yacho

See author's posts


Pemilik siap sedia buka kedai

CHERYL LAW

KUCHING: Kebanyakan pemilik kedai sudah melakukan persediaan operasi perniagaan untuk memulakan operasi bermula 12 Mei.

Seorang Penolong pengurus Sharifah Trading Sdn Bhd, Zunainah, berkata, untuk pembukaan operasi perniagaan hari ini, pelanggan boleh masuk seperti biasa.”Persediaan setakat ini baik dan seperti biasa,” katanya.

Menurutnya, mereka kena pakai penutup hidung dan mulut kalau masuk. Kalau tIdak pakai penutup hidung dan mulut tidak boleh masuk.

“Selain itu, mereka kena memeriksa suhu terlebih dahulu. Kalau lebih 37.5 darjah celcius tidak boleh masuk. Kami juga ada memberi pelanggan mengguna cecair pembersih tangan sebelum masuk,” katanya.

Mengulas lanjut, katanya, Pelanggan yang masuk perlu melakukan penjarakan sosial dan hanya lima pelanggan boleh berada di dalam premis. Kami akan beroperasi dari jam 9 pagi sampai 5 petang.

Ujar Zunainah, harapan saya agar syarikat akan terus berkembang dan lebih maju pada masa akan datang.

Sementara itu, seorang penyelia pasar raya CS, Ember Ang berkata, kami akan beroperasi dari jam 10 pagi hinggan jam 10 malam.

“Pelanggan yang masuk ada had juga. Sebelum ini, kami menghadkan sebanyak empat orang saja boleh masuk tetapi sekarang lima orang untuk masuk ke dalam.

“Mereka yang nak masuk perlu menggunakan cecair pencuci tangan, memeriksa suhu dan memakai penutup hidung dan mulut.

Tambah Ember, kebaikan prosedur operasi standard (SOP) ini boleh mencegah virus dan orang ramai mengikut semua undang-undang yang ditetapkan supaya kita dapat menghapuskan virus ini dengan secepat yang mungkin.

“Saya berharap Perintah Kawalan Pergerakan (PKP) ini habis dengan cepat supaya dapat kembali ke keadaan asal,” katanya.

See author's posts


SKMM digesa tangani isu liputan rangkaian di Sarawak

KUCHING: Kementerian Komunikasi dan Digital sedang mengkaji beberapa langkah untuk menyelesaikan isu sambungan internet di Sarawak.Menteri Komunikasi dan Digital Fahmi Fadzli berkata, masalah yang dihadapi di negeri ini termasuk menara telekomunikasi yang kekurangan peralatan pemancar.“Saya difahamkan Perbadanan Ekonomi Digital Sarawak (SDEC) sedang memasang lebih 600 menara di Sarawak, tetapi kurang daripada separuh operator rangkaian mudah alih menggunakannya.“Sebahagian daripada menara ini terletak di kawasan yang mempunyai liputan dan ada kawasan tanpa 4G,” katanya kepada pemberita selepas melawat bilik media di Dewan Undangan Negeri (DUN) Sarawak, hari ini.Jelas Fahmi, bagi menangani isu ini, Suruhanjaya Komunikasi dan Multimedia Malaysia (SKMM) boleh meminta atau memberi arahan kepada pengendali rangkaian mudah alih untuk menyediakan perkhidmatan.“Ini adalah satu perkara yang kami sedang teliti. Kami akan membuat pengumuman dalam masa terdekat,” katanya.

Oleh Azreen Keria

See author's posts


KELDAI DADAH DITAHAN

KUCHING: Jabatan Kastam Diraja Malaysia Sarawak berjaya merampas 36.956 kilogram dadah jenis ganja dalam dua kes berasingan di Lapangan Terbang Antarabangsa Kuching (LTAK) dalam tempoh seminggu lepas.

Pengarah Kastam Sarawak berkata, jumlah tangkapan untuk dua kes tersebut dianggarkan bernilai RM92,390 dan kes berkenaan merupakan rampasan yang terbesar pada tahun ini.

“Kes pertama ialah pada 28 April 2021 lebih kurang pada 3.25 petang di mana pegawai kastam di Unit Khas Pemeriksaan Penumpang (UKPP) LTAK telah mengesyaki sesuatu yang mencurigakan dari bagasi seorang wanita warga tempatan yang tiba dari Kuala Lumpur.

“Pemeriksaan rapi ke atas bagasi tersebut Herman Shah Abdullah telah membawa kepada penemuan sejumlah 18 bungkusan berbalut kertas hadiah di dalam salah satu bagasi yang bersaiz lebih besar, bungkusan hadiah berkenaan dibaluti dengan menggunakan plastik lutsinar, kertas karbon dan plastik berwarna keemasan yang mengandungi tumbuhan mampan yang disyaki dadah jenis ganja,” katanya, pada sidang media, semalam.

Herman berkata, kesemua 18 ketulan tumbuhan mampat disyaki dadah jenis ganja dengan berat lebih kurang 18.264 kilogram dan dianggarkan mempunyai nilai pasaran semasa sebanyak RM45,660.

Susulan itu, wanita tempatan berusia lewat 20-an yang bekerja separuh masa sebagai agen insuran tersebut ditahan dan disiasat di bawah Seksyen 39B Akta Dadah Berbahaya 1952 yang jika sabit kesalahan boleh dihukum gantung sampai mati.

“Wanita tersebut telah pergi ke Kuala Lumpur pada 22 April bagi tujuan melawat dan menjaga ibunya di hospital, semasa di Kuala Lumpur dia mendakwa rakannya telah mengirim sebuah bagasi untuk dibawa balik ke Kuching pada 28 April.

“Siasatan awal juga telah mendapati dia telah dijanjikan habuan di sebuah syarikat di Daerah Serian dan mengesyaki wanita terbabit dijadikan ‘keldai dadah’,” jelasnya.

Sementara itu, dalam kes kedua pada 1.45 petang, Sabtu lalu, pegawai UKPP membuat imbasan terhadap sebuah bagasi yang tidak dituntut selepas tiba dari Kuala Lumpur pada 2 April lalu

“Hasil imbasan itu menemui imej mencurigakan dan pemeriksaan lanjut menemui 19 bungkusan lutsinar yang mengandungi ganja.

“Pihak kami percaya, bagasi berkenaan sengaja ditinggalkan selepas pemiliknya menyedari kawalan dan pemeriksaan ketat dilakukan JKDM di pintu masuk LTAK,” katanya.

Katanya, pengesanan terhadap pemilik bagasi yang mengandungi dadah dianggarkan bernilai RM46,730 itu sedang dijalankan dan berdasarkan rekod syarikat penerbangan, pihaknya percaya tangkapan akan dibuat dalam masa terdekat. “Siasatan juga dijalankan untuk mengenal pasti kemungkinan dua bagasi yang dirampas itu mempunyai kaitan,” katanya.

See author's posts


Enam sekolah persendirian Cina dapat geran

AKUN GIMAN

SIBU: Lima sekolah menengah persendirian Cina di Sibu dan sebuah di Sarikei menerima geran berjumlah RM3.54 juta dari kerajaan Sarawak.

Lima sekolah di Sibu adalah Citizen Middle School, Sekolah Menengah (SM) Guong Ming, SM Wong Nai Siong, SM Khian Hin dan SM Katolik, manakala SM Ming Lik di Sarikei.

Simbolik penyerahan geran itu kepada wakil setiap sekolah terbabit disampaikan oleh Setiausaha Lembaga Pengurusan Gabungan Persatuan Sekolah Menengah Cina Persendirian Sarawak (Dong Zong), Kong Chung Ming.

Majlis itu didakan di Dewan SM Wong Nai Siong yang turut disaksikan Timbalan Premier Sarawak, Dato Sri Dr Sim Kui Hian.

Sementara itu, Dr Sim yang juga Menteri Kesihatan Awam, Perumahan dan Kerajaan Tempatan berkata, kerajaan Sarawak akan terus memberikan bantuan bagi memastikan sekolah persendirian Cina akan terus berkembang.

Menurutnya, kerajaan Sarawak akan menyediakan geran atau dana tanpa mengira kaum.

“Kita perlu berterima kasih kepada bekas Ketua Menteri Allahyarham Pehin Sri Adenan Satem yang mula memberi dana kepada sekolah Cina dan mengiktiraf Sijil Peperiksaan Bersepadu (UEC). Hari ini, Premier Sarawak Datuk Patinggi Tan Sri Abang Johari Tun Openg meneruskannya,” katanya.

Beliau juga menggesa sekolah untuk melihat gambaran yang lebih besar dari segi pembangunan pelajar kerana Sarawak memerlukan lebih ramai bakat menjelang 2030.

Turut hadir Timbalan Menteri Kesihatan Awam, Perumahan dan Kerajaan Tempatan II, Michael Tiang dan Ahli Dewan Undangan Negeri (ADUN) Bukit Assek, Joseph Chieng.

See author's posts


Perlu banyak lagi syarikat dari Sarawak tempa nama

KUCHING: Lebih banyak syarikat tempatan perlu bagi menyumbang kepada perkembangan industri francais negara serta Perusahaan Kecil dan Sedernana (PKS).

Premier Sarawak Datuk Patinggi Tan Sri Abang Johari Tun Openg berkata setakat ini ada 11 syarikat francais dengan pelbagai jenama berasal dari Sarawak yang menempa nama di peringkat nasional.

“Syarikat ini merangkumi pelbagai kategori seperti makanan dan minuman, kesihatan, kecantikan dan perkhidmatan.

“Saya berharap akan wujud lebih ramai lagi pemain industri francais dari Sarawak untuk sama-sama memeriahkan lagi industri francais negara,” katanya.

Beliau berucap pada majlis perasmian Karnival Barangan Malaysia ‘Juh Sapot Beli Barang Lokal’ di Kuching Waterfront malam ini.

Abang Johari berkata pelbagai inisiatif juga telah dilaksanakan oleh kerajaan Sarawak bagi membantu usahawan tempatan memperkenalkan produk keluaran Bumi Kenyalang.

“Ini termasuk melalui pembangunan produk mahupun dengan melibatkan usahawan tempatan dalam program jualan seumpama ini,”katanya.

Katanya, terdapat beberapa inisiatif disediakan kerajaan Sarawak melalui Kementerian Perdagangan Antarabangsa, Industri Dan Pelaburan (MINTRED) negeri untuk membangunkan PKS di Sarawak.

Antaranya adalah bantuan kewangan merangkumi Skim Pinjaman Industri Kecil dan Sederhana (SPIKS) bagi membantu  PKS dalam sektor pembuatan, perkilangan, perkhidmatan dan teknologi maklumat yang menawarkan pembiayaan sehingga RM250,000.

“Kemudahan pinjaman alternatif yang mudah kepada PKS Bumiputera Sarawak sehingga RM50,000 turut disediakan melalui Skim Kredit Mikro Sarawak (SKMS),” katanya.

Abang Johari berkata Program Go Digital dengan nilai maksimum RM10,000 turut disediakan bagi menggalakkan PKS menceburi bidang keusahawanan digital.

“PKS turut menyumbang kepada nilai eksport keseluruhan negara saban tahun dan nilainya bukanlah kecil.

“Ini membuktikan bahawa PKS bukan sahaja menyumbang kepada pembangunan ekonomi negara malah turut mendapat tempat di pasaran luar.

“Bukan sahaja PKS, malah industri francais di negara ini juga berkembang pesat dengan jumlah pendaftaran sebanyak 1,149 syarikat francaisor yang telah didaftarkan di bawah Akta Francais 1998.

“Malah bilangan ‘outlet’ yang telah dibuka di dalam negara pada 2021 adalah sebanyak 13,779 di mana berlaku peningkatan sebanyak 47 peratus dari 2020.

“Kita yakin produk tempatan kualitinya adalah setanding atau lebih baik berbanding produk antarabangsa,” katanya.

Turut hadir, Menteri Perdagangan Dalam Negeri dan Hal Ehwal Pengguna Dato Sri Alexander Nanta Linggi.

See author's posts


Bersatu hargai ketetapan PAS perkukuh kerjasama PN

KUALA LUMPUR: Bersatu menghargai ketetapan Parti Islam Se-Malaysia (PAS) untuk terus memperkukuhkan kerjasama bersama Perikatan Nasional (PN) dalam Pilihan Raya Umum ke-15 (PRU-15).

“Bersatu menyambut baik dan menghargai ketetapan PAS,” kata Setiausaha Agung Bersatu Datuk Seri Hamzah Zainudin dalam kenyataan yang dikeluarkan hari ini sempena mesyuarat khas Majlis Pimpinan Tertinggi (MPT) Bersatu semalam bagi memuktamadkan hala tuju kerjasama politik dan persediaan menghadapi PRU-15.

Presiden PAS, Tan Sri Abdul Hadi Awang semalam berkata, PAS membuat keputusan untuk memperkukuhkan kerjasama dalam PN atas prinsip penyatuan ummah.

Susulan keputusan PAS itu, Pengerusi Barisan Nasional (BN) Datuk Seri Dr Ahmad Zahid Hamidi berkata, UMNO dan BN memutuskan untuk bergerak secara solo bagi menghadapi PRU-15.

Ahmad Zahid sebelum ini dilaporkan meletakkan tiga syarat untuk dipenuhi PAS sebelum UMNO kembali berunding dengan PAS iaitu PAS perlu keluar daripada PN, memutuskan hubungan politik dengan Bersatu serta mengisytiharkan secara rasmi bahawa parti itu ‘mufarakah’ atau berpisah sepenuhnya dengan PN dan Bersatu.

Hamzah dalam kenyataan hari ini berkata, Bersatu memberi komitmen untuk memantapkan serta memperhebat gerak kerja jentera bersama parti-parti komponen PN bagi memastikan kejayaan dalam PRU-15.

Selain Bersatu, parti  komponen PN terdiri daripada PAS, Gerakan, Parti Solidariti Tanah Airku (STAR) dan Parti Maju Sabah (SAPP).

Hamzah berkata, mesyuarat turut membincangkan cadangan serta maklum balas berkaitan manifesto PRU-15 PN yang dirangka Jawatankuasa Manifesto PN yang dipengerusikan Naib Presiden Bersatu Datuk Dr Radzi Jidin. – Bernama

See author's posts


Kadar pengangguran di Malaysia kian rendah

RANGSANGAN untuk pemulihan pasaran buruh dan pertumbuhan ekonomi domestik akan menjadi antara elemen utama dalam Bajet 2023 selepas PRU-15.

KUALA LUMPUR: Kadar pengangguran di Malaysia dijangka kian rendah dengan purata 3.5 peratus pada 2023, didorong oleh ekonomi domestik yang semakin positif, demikian menurut MIDF Research.

Ia menjelaskan peningkatan aktiviti berkaitan pelancongan dan pengembangan sektor utama seperti komoditi akan menyediakan lagi sokongan.

Cabang penyelidikan MIDF Amanah Investment Bank Bhd itu menambah, pemulihan pasaran buruh Malaysia didapati berterusan memandangkan kadar pengangguran kekal di paras ‘rendah semasa pandemik’ iaitu 3.7 peratus pada Ogos 2022.

“Tenaga buruh dan guna tenaga terus meningkat masing-masing 3.1 peratus dan 4.2 peratus secara tahunan manakala pengangguran terus susut sebanyak 18.3 peratus secara tahunan, dan tenaga buruh luar turun 2.8 peratus secara tahunan pada Ogos 2022.

“Berdasarkan prestasi pasaran buruh yang positif ini, kami yakin perbelanjaan pengguna lebih tinggi pada separuh kedua 2022 dan seterusnya,” menurutnya dalam nota penyelidikan pada Selasa.

Ia juga menjelaskan kadar pengangguran yang semakin rendah mungkin mendorong Bank Negara Malaysia (BNM) untuk mempertimbangkan tindakan normalisasi seterusnya ke atas kadar dasar semalaman (OPR) semasa mesyuarat Jawatankuasa Dasar Monetari (MPC) akan datang.

Bagi lapan bulan pertama 2022, kadar pengangguran mencecah purata 3.9 peratus manakala pertumbuhan guna tenaga pada 3.5 peratus dan pengangguran susut 14.9 peratus secara tahunan, tambahnya.

Pasaran buruh Malaysia dijangka kekal dalam aliran pemulihan dan terus mengukuh pada separuh kedua tahun ini, didorong oleh momentum dalam ekonomi domestik dan pengembangan yang stabil dalam sektor luar.

“Walaupun Pilihan Raya Umum ke-15 (PRU-15) dijangka diadakan pada November, pilihan raya ini akan mengurangkan ketidaktentuan politik domestik dan sudah tentu kerajaan baharu akan membentangkan dasar fiskal yang mengembang untuk 2023.

“Kami percaya rangsangan untuk pemulihan pasaran buruh dan pertumbuhan ekonomi domestik akan menjadi antara elemen utama dalam Bajet 2023 selepas PRU-15,” menurutnya.

MIDF mengekalkan unjuran kadar pengangguran pada 3.8 peratus bagi 2022.- Bernama

See author's posts


PKPP dilanjut sehingga 31 Disember

KUALA LUMPUR: Perintah Kawalan Pergerakan Pemulihan (PKPP) yang dijadual berakhir Isnin ini dilanjutkan sehingga 31 Disember depan, kata Perdana Menteri Tan Sri Muhyiddin Yassin.

Menurutnya, dengan pelanjutan tempoh PKPP, tindakan penguatkuasaan di bawah Akta Pencegahan dan Pengawalan Penyakit Berjangkit 1988 atau Akta 342 masih boleh diambil.

“Ini adalah untuk memastikan semua pihak mematuhi prosedur operasi standard (SOP) dan protokol kesihatan yang ditetapkan,” katanya dalam perutusan khas mengenai perkembangan terkini PKPP yang disiarkan di televisyen tempatan.

Pada 7 Jun lepas, perdana menteri mengumumkan pelaksanaan PKPP sehingga 31 Ogos bagi menggantikan Perintah Kawalan Pergerakan Bersyarat (PKPB) selepas Malaysia berjaya mengekang penularan pandemik COVID-19 di negara ini.

Muhyiddin menekankan sekiranya berlaku peningkatan kes-kes jangkitan di lokaliti tertentu, kerajaan akan melaksanakan pendekatan secara bersasar seperti Perintah Kawalan Pergerakan Diperketatkan atau Perintah Kawalan Pergerakan Bersasar yang telah dilaksanakan di beberapa kawasan sebelum ini.

Menyedari bahawa rakyat Malaysia tidak boleh mengambil mudah risiko penularan virus ‘super spreader’ dalam negara, beliau berkata peraturan kuarantin yang ketat di tempat-tempat tertentu akan terus dikuatkuasakan.

“Negara kita masih berhadapan cabaran getir dalam menangani penularan wabak Covid-19, mengambil kira virus ini masih menular secara aktif di seluruh dunia. Melihat kepada kes-kes yang berlaku di luar negara, virus ini bukan sahaja masih aktif malah menular secara cepat pada skala yang besar.

“… sepertimana yang berlaku menerusi kluster Sivagangga, Tawar dan Sala di negeri Kedah, Sanglang di Perlis dan juga kluster di negeri Sarawak baru-baru ini. Risiko ini perlu ditangani segera dan dikawal dengan tindakan-tindakan yang tegas dan tangkas sebelum ia merebak dengan lebih meluas,” katanya.

Perdana Menteri berkata ia termasuk tindakan kerajaan untuk memperketat kawalan sempadan negara, selain mewajibkan rakyat yang pulang dari luar negara dan warga asing yang memasuki Malaysia menjalani perintah kuarantin selama 14 hari di stesen-stesen kuarantin yang ditetapkan.

Dalam pada itu, beliau menyokong cadangan Kementerian Kesihatan (KKM) untuk menaikkan kadar kompaun bagi kesalahan-kesalahan yang berkaitan sekurang-kurangnya dua atau tiga kali ganda dari kadar sekarang.

Bagaimanapun, jelasnya perkara itu perlu diperhalusi dan Akta 342 perlu dipinda terlebih dahulu.

“Tiada sesiapa dikecualikan daripada peraturan ini dan mana-mana individu yang melanggarnya akan dikenakan hukuman setimpal,” katanya.

Sementara itu, Muhyiddin berkata penularan Covid-19 di peringkat global masih belum menunjukkan tanda-tanda ia akan berakhir dalam waktu yang terdekat memandangkan sehingga kini 22 juta kes positif dilaporkan dengan lebih 780,000 kematian.

“Bagi mengatasi krisis ini, pelbagai pihak sedang berusaha untuk menghasilkan vaksin Covid-19. Pertubuhan Kesihatan Sedunia menjangkakan penularan Covid-19 akan berlanjutan untuk satu tempoh masa yang agak lebih lama.

“Justeru, adalah menjadi keutamaan kerajaan pada masa ini untuk mengenal pasti kluster-kluster yang mungkin wujud di negara kita dan mengambil tindakan segera untuk menghalang jangkitan dalam komuniti,” katanya. – Bernama

See author's posts


Atlet harus bersedia

ATLET yang bakal mewakili Sarawak di temasya Sukan Malaysia (SUKMA) XX Johor 2020 harus lebih bersedia untuk mempraktik tatacara baharu ketika menjalani sesi latihan harian bermula sekarang.

Ketua Pegawai Eksekutif (CEO) Perbadanan Sukan Sarawak (SSC), Dr Ong Kong Swee memberitahu, ia berikutan arahan ditetapkan Kementerian Kesihatan (KKM) dan Majlis Keselamatan Negara (MKN) bahawa latihan dijalankan harus mengikut Prosedur Operasi Standart (SOP).

“Sebagai mana diketahui sesi latihan membabitkan acara sukan kembali dibenarkan.

“Namun, segalanya harus mengikuti SOP ditetapkan oleh pihak berkenaan untuk mengelak sebarang masalah timbul,” ujar beliau pada sidang media ringkas selepas melakukan kunjungan ke Pusat Tenpin Boling Megalanes E-Mart, Batu Kawa semalam.

Sambil menambah banyak perkara yang perlu dilakukan oleh setiap atlet tatkala melaksana rutin berkenaan (latihan).

Tambah Dr Ong, para atlet, jurulatih dan pegawai sukan terlibat harus melakukan saringan suhu badan, memastikan penjarakkan sosial dan menitikberatkan kebersihan diri.

“Amalan terhadap SOP berkenaan perlu dilakukan sebelum memulakan sesi latihan dan selepas,” jelas beliau.

Sambil percaya tiada masalah untuk para atlet, jurulatih mahupun pegawai sukan terlibat mempraktikkan norma baharu berkenaan.

Ini kerana katanya, mereka juga tahu tuntutan bagi mempraktikan semua itu bagi memutusan rantaian virus Covid-19.

Turut serta bersama Dr Ong semalam ialah Presiden Persatuan Tenpin Boling Sarawak (ABAS), Sunny Si Poh Heng, Timbalan Presiden ABAS, Shaifulbahri Shukri, Naib Presiden ABAS, Robert Lu Nam Min, Penolong Pengarah Jabatan Belia dan Sukan Negeri Sarawak (JBS), Abu Zaid Abu Bakar dan jurulatih serta beberapa pemain skuad tenpin boling Sukma Sarawak.

Ditanya kesan terhadap semua atlet sepanjang tempoh Perintah Kawalan Pergerakan (PKP) bermula 18 Mac lalu, Dr Ong akui memang terdapat kesannya walaupun ia tidak menyeluruh.

“Walaupun kemahiran tidak boleh difokus sepenuhnya ketika itu, tetapi pembentukan kecergasan, mentaliti dan pemakanan sihat berjalan lancar.

“Tambahan pula, pihak kita sentiasa memantau sesi latihan atlet menerusi rakaman video untuk memastikan tahap kecergasan kekal pada tahap maksima,” menurutnya.

Presiden ABAS, Sunny Si Poh Heng memberitahu, jika sebelum ini fokus mereka untuk persiapan Sukma XX Johor.

Namun katanya, berbeza ketika ini kerana para atlet diarah untuk turut fokus kepada keselamatan diri.

“Jika sebelum ini atlet fokus kepada sesi latihan untuk menghadapi Sukma XX Johor 2020. Namun, sekarang mereka juga fokus kepada memastikan kesihatan diri sepanjang masa,” jelas Sunny yang turut menyatakan sesi latihan atlet terbabit yang akan bermula 17 Jun ini.

Oleh Faizal Bujang

See author's posts


34 kes baharu disahkan

TOKYO: Tokyo pada Selasa mengeluarkan amaran berikutan terdapat tanda-tanda kemungkinan kemunculan semula penularan jangkitan Covid-19 berikutan 34 kes baharu yang dilaporkan di ibu negara Jepun itu, lapor Kyodo News.

Gabernor Tokyo Yuriko Koike berkata amaran itu bertujuan mengingatkan orang ramai agar sentiasa berwaspada.

Beliau berkata andai kes terus meningkat, sekatan terhadap aktiviti ekonomi dan sosial mungkin akan dikuat kuasa semula.

Jumlah itu yang tertinggi dicatatkan sejak Jepun menarik balik perintah darurat pada minggu lalu, kali pertama sejak 14 Mei.

Pada mesyuarat pasukan petugas COVID-19, Selasa, beliau menggesa penduduk Tokyo untuk “berhati-hati apabila mengunjungi pusat hiburan” dan ketika berada di kawasan tertutup serta sesak.

Beliau berkata kebanyakan jangkitan yang dilaporkan berkaitan dengan industri hiburan malam terutama di Shinjuku.

“Permintaan untuk menangguhkan perniagaan akan dipertimbangkan jika terdapat lebih 50 kes positif dalam sehari selain menilai indeks lain,” katanya.

Tokyo mengalami kadar jangkitan yang tinggi sejak akhir Mac, apabila melaporkan kenaikan sebanyak tiga digit iaitu 116 pada 4 April. Jumlah itu kemudian berkurangan secara beransur-ansur sejak pertengahan April, namun minggu ini Tokyo kembali mengalami situasi turun naik.

Bagaimanapun, purata harian kes baharu disahkan dalam tempoh tujuh hari ialah 16.3 orang, masih di bawah kriteria ditetapkan.- Bernama

See author's posts


Pelin besai dikena ngenalamka Sg. Rajang

SIBU: Pelin besai dikena numbaka sereta ngenalamka Sungai Rajang enggau Igan beguna amat dikena mutarka penanggul ampuh ba kandang Dudong ngambika efektif.

Kaban Kunsil Nengeri (ADUN) Dudong Dato Sri Tiong King Sing madahka, sida iya patut nentuka nama kebuah ke baka nya nyadi dikena mutarka penanggul ke bisi diasaika rayat lebuh nyendiaka chara dikena nyekat ampuh.

“Aku meseti madah ditu pengawa ngemanahka parit semina mutarka sekeda ari semua penanggul ampuh. Dikena mutarka penanggul ampuh ba sereta Sibu, kitai meseti ngenalamka Sungai Rajang enggau Igan enggau naka penyampat,” ku iya lebuh meri penerang ngagai media.

Tiong sebedau tu minta Opis Parit enggau Entali Ai (JPS) Sibu nyengkaum Lembaga Sungai Sarawak (LSS) meratika isu ai ke nyau majak niki ba kandang Dudong, nyengkaum ba Stabau, Sentosa enggau Jalan Salim.

“Taja pia, enti nitihka ripot opis ke besangkut paut, semua ‘excavator’ ke dikena ba maya ke diatu nya ungkup projek numbak parit enggau entail ai nya model mit.

“Ba penemu aku, ‘excavator’ nya enda ulih dikena ngemesai enggau ngenalamka sungai, iya semina dikena meresi uras ke ngasuh sungai alit.

“Kitai mega enda ulih ngemesaika sungai enti enda ulih ngenalamka iya. Beguna amat kita meseti numbak sereta nengapka parit tanah luchak ngena konkrit,” ku iya.

Ku Kaban Parlimen Bintulu nya, pengawa ke baka nya patut dijampatka dikena mantu sida ke diau ba Sentosa, Salim, Durin enggau kandang bukai laban tebal agi sida nya kurang penatai pemisi.

“Fokus meseti diberi ngagai pengawa ngemanahka agi parit mit nyadi parit konkrit ke lebih besai dikena napi maya pemayuh ai ke nyau ngenyit betambah.

“Iya beguna amat dikena ngelindung mensia mayuh ari penuasah ampuh ngenyit ke selalu amat nyadi ke meri penanggul ari sukut wang enggau pengerai ngagai ruang bilik kurang penatai pemisi enggau ekonomi,” ku iya.

Ku Tiong, Opis Tanah enggau Survei (JTS) sereta JPS patut ngenuluka pengawa nyukat sungai laban semua kandang ke patut diperatika baru berengkah ari Kapit ngagai Tanjong Manis.

“Nya urung 555 kilometer, sereta ngelawa Igan urung 145 km. Ngena teknologi enggau perengka bukai nadai penanggul. Tim merati semina mai mesin nyukat, software, generator enggau kapal.

“JPS enggau JTS ngembuan penau ngereja pengawa ke baka nya, enda ibuh ngena penemu ari luar dikena nyimatka belanja dikena ngemanahka pekara bukai ke lebih beguna,” ku iya.

Tiong mega nangkan pemesai ke besangkut paut ngambika ngenuluka pengawa nyekat ampuh ba kandang nya sereta nentuka kandang ke patut diperatika enggau naka penyampat.

“Sida iya meseti nyendiaka enggau jampat dikena mutaraka penanggul ba endur nya dikena nyeliahka penusah enggau pengerugi.

“Kitai meseti ngena strategi ngemetul ba timpuh panjai nyengkaum perambu dikena nyendika diri ba timpuh antara 15 ngagai 20 ke deka datai,” ku iya.

See author's posts


FAS laksana ujian swab

PERSATUAN Bola Sepak Sarawak (FAS) mungkin akan melaksanakan ujian swab terhadap pemain, jurulatih dan juga pegawai dari skuad Sarawak United FC (SUFC) minggu hadapan.

Presiden FAS, Dato Posa Majais menjelaskan, pihaknya masih menunggu pemain lain terutamanya mereka yang dari Semenanjung tiba di Kuching sebelum dapat melaksanakan ujian berkenaan.

“Kebanyakan pemain masih belum tiba lagi di Kuching dan sebab itu kita belum dapat menetapkan tarikhnya.

“Apa pun, besar kemungkinan ia akan dilaksanakan minggu depan,” ujar Dato Posa sambil belum dapat memberi ketetapan tarikh berkenaan.

Jelas beliau lagi, ujian swab wajib dilaksanakan oleh semua pasukan yang masih terlibat dalam saingan Liga Malaysia 2020 seperti yang diarahkan oleh pihak Liga Bola Sepak Malaysia (MFL).

“Ujian ini wajib dilaksanakan kerana ia adalah arahan MFL kepada semua pasukan yang masih lagi beraksi dalam kancah Liga Malaysia 2020.

“Pelaksanaannya antara salah satu syarat bagi pasukan memperolehi kebenaran meneruskan semula latihan seperti biasa,” tambahnya.

Sebelum ini, setiap pasukan Liga Malaysia (Liga M) perlu membelanjakan sekurang-kurangnya RM11,000 bagi ujian calitan (swab test) yang wajib dilakukan sebagai prosedur operasi standard (SOP) untuk kembali berlatih.

Antara kos paling murah bagi ujian terbabit di hospital swasta adalah RM360 dan mengambil kira sekurang kurangnya 30 orang dalam setiap pasukan termasuk pemain dan barisan kejurulatihan perlu melakukan ujian terbabit, kos dianggarkan sekitar RM10,800.

Justeru, setiap pasukan perlu juga melakukan ujian terbabit memandangkan ia adalah langkah terawal yang perlu dilakukan setiap pasukan dan keputusan hendaklah diserahkan Liga Bolasepak Malaysia (MFL) selepas disahkan doktor pasukan selain beberapa lagi peraturan lain yang ditetapkan.

Bagaimanapun, SOP yang diperkenalkan itu tidak dianggap melecehkan dengan pasukan Liga M bersedia mematuhi segala peraturan yang sudah ditetapkan oleh badan pengendali liga itu.

Oleh Faizal Bujang

See author's posts


DUN Melaka bubar, beri laluan PRN

MELAKA: Dewan Undangan Negeri (DUN) Melaka dibubarkan pada 4 Oktober  bagi memberi laluan kepada Pilihan Raya Negeri (PRN) diadakan.

Speaker DUN Melaka Datuk Seri Ab Rauf Yusoh berkata, Yang Dipertua Negeri Tun Mohd Ali Rustam telah membuat pertimbangan dan bersetuju untuk membubarkan DUN susulan nasihat daripada Ketua Menteri Melaka Datuk Seri Sulaiman Md Ali Isnin lalu.

Ab Rauf berkata, sepucuk surat telah dikemukakan kepada Mohd Ali yang memaklumkan empat ADUN telah mengumumkan hilang kepercayaan terhadap Sulaiman dan pada masa sama meminta perkenan untuk pembubaran DUN.

“Sehubungan itu, Tuan Yang Terutama Tun Seri Setia Mohd Ali bin Mohd Rustam, Yang Dipertua Negeri Melaka telah membuat pertimbangan dan bersetuju untuk membubarkan Dewan Undangan Negeri Melaka Yang Ke-14 pada 4 Oktober 2021 (Isnin),” katanya dalam sidang media khas di Seri Negeri di sini semalam.

Ab Rauf berkata, Proklamasi Pembubaran DUN Melaka Ke-14 diwartakan semalam.

Pada sidang media itu, Ab Rauf turut menyerahkan proklamasi pembubaran DUN Melaka kepada Pengarah Suruhanjaya Pilihan Raya (SPR) Melaka Rudy Rohan Johan @ Ganesan.

Ditanya mengenai PRN ketika pandemik Covid-19, Ab Rauf berkata SPR boleh mencadangkan Prosedur Operasi Standard (SOP) kepada Majlis Keselamatan Negara (MKN) dan Kementerian Kesihatan (KKM).

Beliau berkata, buat masa ini kerajaan negeri sedia ada akan menjadi kerajaan sementara sehingga PRN dilaksanakan.

Isnin lalu empat ADUN kerajaan mengumumkan hilang kepercayaan dan menarik sokongan terhadap kepimpinan Sulaiman iaitu Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).

Sebelum ini, Kerajaan Melaka pimpinan Barisan Nasional (BN) diwakili 17 ADUN yang terdiri daripada 14 ADUN UMNO, dua (Bersatu) dan satu Bebas manakala pembangkang mempunyai 11 kerusi iaitu tujuh DAP, dua (PKR) dan dua (Amanah). – Bernama

See author's posts


Sabah bakal lancar satu lagi produk minyak masak baharu

TUARAN: Sabah bakal mengeluarkan satu lagi produk minyak masak tempatan yang dijangka dilancarkan bulan hadapan.

Ketua Menteri Sabah, Datuk Seri Mohd Shafie Apdal berkata, ia adalah produk minyak masak ketiga keluaran kerajaan negeri dan produk baharu itu dikendalikan Lembaga Kemajuan Tanah Negeri Sabah (SLDB).

“Kilang minyak masak berkenaan adalah di Keningau dan saya telah dihubungi SLDB dan ia bakal dilancarkan bulan hadapan.

“Oleh itu, saya yakin pembukaan kilang dengan produk minyak masak baharu itu akan membuka lebih banyak peluang pekerjaan dan menjana pelbagai faedah kepada ekonomi negeri,” katanya kepada pemberita selepas melawat beberapa kawasan dan beramah mesra dengan penduduk Skim Penempatan Lembaga Industri Getah Sabah di sini baru-baru ini.

Pada 3 Februari lepas, Kerajaan Negeri Sabah melakar sejarah apabila melancarkan jenama produk minyak masak sendiri iaitu BESS di Tawau diterajui syarikat Benta Wawasan yang kini mampu memproses dan mengeluarkan kira-kira 2,000 tan metrik minyak masak sebulan.

Pada 4 Julai lepas, Sabah melancarkan satu lagi produk minyak masak jenama Gold di Sandakan yang dikeluarkan syarikat milik kerajaan negeri Sawit Kinabalu.

Mengulas lawatannya, Mohd Shafie berkata beliau yang ditemani Menteri Pertanian dan Industri Makanan Sabah Datuk Junz Wong telah meninjau beberapa kawasan berpotensi dimajukan.

“Banyak kawasan yang boleh dimajukan di Tuaran khususnya dari segi perikanan dan pertanian. Oleh itu, kerajaan negeri melalui Kementerian Pertanian dan Industri Makanan Sabah telah memperuntuk sebanyak 40 lot di kawasan pesisir laut di daerah ini untuk dijadikan pusat ternakan ikan.

“Lot berkenaan akan diberikan kepada belia di kawasan ini dan kita juga akan membantu menyediakan benih ikan untuk memastikan ia dapat dimajukan,” katanya.

Beliau berkata kerajaan negeri telah mengenal pasti beberapa kawasan di Kuala Penyu, Kudat, Kunak dan beberapa daerah lain untuk melaksanakan program seperti itu. – Bernama

See author's posts


Yayasan Bank Rakyat salur RM100,000

KUALA TERENGGANU:  Yayasan Bank Rakyat terus komited melaksanakan pelbagai program dan inisiatif bagi membantu golongan kurang berkemampuan dalam bidang pendidikan dan pembangunan modal insan.

Antaranya adalah program Pembangunan Usahawan Industri Kampung dengan kerjasama Akademi Pembangunan Perusahaan Kecil dan Sederhana dan Keusahawanan Malaysia (MASMED), Universiti Teknologi Mara (UiTM) bagi meningkatkan taraf sosioekonomi golongan suri rumah di kawasan luar bandar.

Pengurus Besar Yayasan Bank Rakyat, Norashikin Shaharudin berkata pihaknya menyalurkan peruntukan sebanyak RM100,000 bagi penganjuran kursus jahitan untuk suri rumah selama setahun dan masing-masing akan menerima mesin jahit bernilai RM5,000.

“Peserta perintis ini bukan sahaja mendapat kemahiran jahitan, malah turut berpeluang menduduki peperiksaan akhir Sijil Kemahiran Malaysia (SKM),” katanya dalam kenyataan kepada Bernama.

Penolong Naib Canselor MASMED, Prof Dr Syed Jamal Abdul Nasir Syed Mohammad berkata, selain memperkasakan potensi dan personaliti diri peserta, program keusahawanan itu juga akan mendedahkan peserta dengan pengalaman bekerja secara berkumpulan.

Katanya pelaksanaan program itu diharapkan dapat membuka peluang kepada golongan suri rumah menambah pendapatan sekali gus meningkatkan taraf hidup keluarga mereka.- Bernama

See author's posts


Penemuan gas pemangkin pembangunan

BALINGIAN: Penemuan gas di perairan cetek daerah kecil Balingian telah menggembirakan penduduk tempatan yang percaya ia sebagai pemangkin kepada pembangunan kawasan ke tahap yang lebih pesat lagi.

Dan sememangnya Ahli Dewan Undangan Negeri(ADUN) Balingian, Abdul Yakub Arbi juga turut teruja  dengan perkhabaran terkini tersebut.

Beliau mengharapkan ia akan memberi impak yang amat postif tentang pembangunan di daerah kecil itu dan kawasan sekitar.

“PETRONAS telahpun mengaut hasil yang begitu besar sejak penemuan minyak dan gas di Daerah Balingian sejak berpuluh tahun dan menyumbang kepada hasil negara. Maka adalah amat bertepatan untuk PETRONAS turut membangun pekan kecil Balingian ini,”  katanya.

Yakub yang dihubungi Utusan Sarawak pada petang semalam juga percaya ia akan  memberi impak terhadap ekonomi dan pembangunan kawasan beliau itu.

Justeru, wakil rakyat itu berharap pelantar-pelantar minyak akan dibina di sana untuk mencetus dan mempergiatkan lagi pelbagai aktiviti di Balingian.

“Saya percaya pembinaan pelantar-pelantar minyak di kawasan Balingian boleh merancakkan industri berkenaan dan juga menyumbang kepada pembangunan dalam bidang lain yang berkaitan,” ujarnya.

Beliau menambah bahawa  seandainya pelantar itu ada berdekatan, ia juga akan memerlukan  perkampungan pekerja dan jeti pendaratan ke pelantar berhampiran kawasan yang diterokai sebagai usaha kearah penambahan jumlah penduduk.

“Sebagai mana yang kita semua sedia maklum Petronas ini juga terkenal dengan program-program  tanggungjawab (CSR-Corporate Social Responsibility)  bersama masyarakat. Jadi saya percaya mereka boleh  membantu membina fasiliti awam termasuk kemudahan tambahan di Stadium Mini Balingian dan Sekolah Menegah Kebangsaan (SMK) Balingian yang kini  dalam perancangan,”  tambah beliau lagi.

Demi untuk kelestarian industri minyak dan gas (oil & gas) tempatan, Yakub juga menaruh harapan bahawa suatu hari nanti  sebuah pusat latihan industri berkaitan minyak dan gas akan diwujudkan di kawasannya itu.

“Dan juga sekiranya ini berjalan lancar kelak seperti kita semua impikan, mungkin LPG  Processing Plant di Kawasan  Perindustrian Matadeng  juga berperanan sebagai usaha membuka peluang pekerjaan kepada anak Sarawak dan seterusnya membantu meningkatkan ekonomi setempat,”  kata Yakub.

Pada masa yang sama beliau juga mendedahkan bahawa Petronas turut menyumbang dana tahunan RM50,000 kepada Lembaga Amanah Kebajikan Islam Balingian (LAKIB).

Harapan-harapan itu tercetus apabila Petronas Nasional Bhd. mengumumkan penemuan gas di telaga cari gali ‘wildcat’ Kulintang-1, Blok SK438, yang terletak di perairan cetek daerah kecil Balingian, kira-kira 230 kilometer dari pesisir Miri.

Oleh HENRY B SIYU

See author's posts


10 daripada 18 projek PR1MA ‘sakit’ dijangka selesai dalam setahun

KUALA LUMPUR: Kementerian Pembangunan Kerajaan Tempatan telah mengenal pasti terdapat sebanyak 18 projek Program Perumahan Rakyat 1Malaysia (PR1MA) yang sedang dibina di seluruh negara dikategorikan sebagai projek sakit atau bermasalah.

Timbalan Menterinya Akmal Nasrullah Mohd Nasir berkata pasukan khas yang diwujudkan oleh kementerian bagi mengenal pasti projek rumah lewat, sakit dan terbengkalai, menyasarkan 10 projek daripada projek sakit itu dapat diselesaikan dalam tempoh setahun.

“Bagaimanapun, ia bergantung kepada situasi atau keadaan semasa termasuk soal tenaga kerja, kelulusan di peringkat Kerajaan Tempatan mahupun daripada utiliti dari segi komitmen mereka,” katanya pada sesi soal jawab persidangan Dewan Rakyat di sini hari ini.

Beliau menjawab soalan tambahan yang dikemukakan Shaharizukirnain Abd Kadir (PN-Setiu) yang ingin mengenai jumlah projek PRIMA terbengkalai di seluruh negara dan kriteria tanah yang dipilih untuk pelaksanaan projek itu.

Katanya menerusi pasukan itu, kementerian bukan sahaja memantau rapi rumah lewat, sakit dan terbengkalai yang dibina atau diusahakan agensi atau syarikat berkaitan kerajaan tetapi juga projek perumahan swasta.

Sementara itu, menyentuh mengenai inisiatif untuk membantu pembeli rumah pertama khususnya golongan B40, Akmal Nasrullah berkata antara langkah dilakukan oleh kementerian itu adalah bekerjasama dengan Kementerian Kewangan dengan melancarkan Pembiayaan Perumahan Malaysia (i-Biaya).

“Satu daripada program di bawahnya (i-Biaya) adalah Skim Jaminan Kredit Perumahan (SJKP) iaitu pembiayaan perumahan tanpa perlu membayar wang pendahuluan yang ditawarkan kepada golongan yang tidak mempunyai pendapatan tetap atau kumpulan gig ekonomi.

“Dalam pembentangan Belanjawan MADANI 2023, kerajaan bercadang untuk meneruskan inisiatif ini melalui jaminan sehingga RM5 bilion dengan nilai pinjaman untuk manfaat 20,000 peminjam yang memerlukan. Sebagai perbandingan, belanjawan sebelum ini hanya sekitar RM2 bilion,” katanya.

Beliau berkata kementerian juga telah memperkenalkan skim Rent to Own atau Skim Sewa untuk Beli (RTO) bagi Program Perumahan Rakyat (PPR) pada 2017 bagi membantu golongan berpendapatan B40 yang gagal mendapatkan pembiayaan daripada mana-mana institusi kewangan untuk memiliki rumah.

“Skim RTO PPR telah dilaksanakan di 14 PPR di seluruh negara yang melibatkan 6,066 unit rumah. Sehingga 31 Dis 2022, sebanyak 4,690 keluarga telah ditawarkan skim RTO PPR di seluruh negara dan masih berbaki 1,376 unit rumah yang belum ditawarkan.

“Kementerian Pembangunan Kerajaan Tempatan juga sedang meneliti untuk mempelbagaikan skim pembiayaan perumahan bagi membantu golongan sasar memiliki rumah, khususnya golongan B40,” katanya menjawab soalan asal Shaharizukirnain.

Shaharizukirnain ingin tahu sama ada kerajaan berhasrat melaksanakan pemberian subsidi perumahan serta memperluas skim RTO kepada semua pembeli rumah pertama khususnya melibatkan golongan B40 dan M40. – Bernama

See author's posts


Sibu kembali sebagai zon kuning

SIBU: Selepas diisytihar Zon Hijau pada 24 April yang lalu, Sibu kembali dikategorikan sebagai Zon Kuning selepas mencatatkan satu kes positif Covid-19, Ahad lalu.

Sehubungan itu, Menteri Muda Pendidikan, Sains dan Penyelidikan Teknologi, Dr Annuar Rapa’ee mengingatkan penduduk setempat untuk mengambil langkah berjaga-jaga sepanjang masa termasuk mematuhi Perintah Kawalan Pergerakan (PKP).

“Hanya kerana lekuk jangkitan Covid-19 telah dilandaikan, itu tidak bermaksud kita telah keluar dari zon bahaya. Kita bimbang akan gelombang kedua (yang mungkin menyerang).

“Itulah sebabnya mengapa kerajaan negeri kekal dengan PKP kerana kami tidak mahu membebankan barisan hadapan (dengan lebih banyak kes baharu) terutama petugas di hospital,” katanya.

Menurut beliau, Ketua Pengarah Kesihatan Datuk Dr Noor Hisham Abdullah pernah berkata, “R-Naught” atau kadar kebolehjangkitan adalah 0.7 dengan pada awal PKP, R-Naught negara adalah 3.557.

Jelasnya, jika R-Naught di bawah 1 – bermaksud penyakit itu masih akan menjangkiti seseorang tetapi terkawal.

“Ingatlah, itu tidak bermaksud tidak ada lagi jangkitan. Masih ada jangkitan tetapi ia masih terkawal,” katanya.

Beliau menambah, jika (R-Naught) lebih dari  1, itu masih dapat menyebabkan kenaikan ‘exponential’ dalam jumlah kes baharu dan itulah yang tidak diinginkan.

Beliau menyatakan bahawa setakat ini, keadaan terkawal berdasarkan R-Naught.

Namun, beliau menasihatkan penduduk setempat agar tidak panik walaupun Sibu kini telah kembali ke Zon Kuning.

See author's posts


Pantai Tanjung Kembang destinasi pelancongan

KABONG: Pantai Tanjung Kembang di sini akan dibangunkan sebagai lokasi percutian dan pelancongan baharu bagi menarik kehadiran pelancong luar ke daerah ini.

Ahli Dewan Undangan Negeri (ADUN) Kabong, Mohd Chee Kadir berkata pembinaaan kemudahan infrastruktur yang baik di kawasan tepi pantai Tanjung Kembang boleh dijadikan tempat riadah, mampu menarik lebih ramai pelancong luar dan dalam negara.

“Kalau kita lihat, Kabong mempunyai pantai yang menarik dan boleh dimajukan sebagai tempat riadah dan pusat peranginan untuk menarik pelancong luar dan dalam datang ke sini.

“Dengan terbangunnya kemudahan infrastruktur Pantai Tanjung Kembang ini kelak, saya yakin ia bakal menjadi salah satu pusat peranginan yang sama taraf dengan pantai di daerah yang lain,” katanya ketika berucap semasa mempengerusikan Mesyuarat Perancangan Pembangunan Pelancongan Pantai Tanjung Kembang, Kabong di sini semalam.

Dalam mesyuarat berkenaan, Majlis Daerah Saratok menyokong penuh Perancangan Pembangunan Pantai Tanjung Kembang yang dibentangkan oleh Syarikat TAWOKA Sdn. Bhd.

TAWOKA Sdn. Bhd. meletakkan sasaran tahun 2021-2035 sebagai garis ukur terhadap perancangan itu dan mengilhamkan Pantai Tanjung Kembang sebagai destinasi mesra pelancong.

“Dengan perancangan yang ditetapkan oleh TAWOKA Sdn. Bhd., saya yakin Pantai Tanjung Kembang mampu membangun dan pengurusan yang lebih sistematik lagi selari dengan hasrat untuk menjadikan pantai ini berkembang dan menjadi salah sebuah destinasi paling popular di negeri ini.

“Sekali gus merealisasikan hasrat untuk menjadikan daerah Kabong sebagai ‘Bandar Pelancongan’ pada masa hadapan,” ujarnya.

Jelas Chee Kadir, Pantai Tanjung Kembang bakal dibangunkan secara berperingkat-peringkat dalam usaha menjadikannya sebagai lokasi yang mampu menarik kedatangan ramai pengunjung.

“Pembinaan infrastruktur di pantai tersebut seperti Dewan Serbaguna, gelanggang serbaguna, mini taman tema air, surau, rumah penginapan (chalet), gerai jualan dan tandas kini memberi keselesaan kepada pengunjung,” katanya.

Chee Kadir menjelaskan, Kerajaan Sarawak perlu mempergiatkan usaha untuk menerokai peluang pelancongan di daerah Kabong agar lebih ramai pelancong dari dalam dan luar negara berkunjung ke kawasan itu.

“Justeru, pembangunan pantai di sini harus diambil perhatian bagi menjadikan daerah Kabong satu produk pelancongan yang harus dilawati di negeri ini,” ujar beliau.

See author's posts


Sarawak kuasa hidro ASEAN

SINGAPURA: Sarawak berpotensi besar dalam kuasa hidro dengan kapasiti boleh menjana sehingga 20,000 megawat (MW).

Premier Sarawak, Datuk Patinggi Tan Sri Abang Johari Tun Openg berkata Sarawak boleh menjadi nadi penggerak kuasa hidro di ASEAN.

Bagaimanapun katanya, Sarawak mengecilkan tapak janakuasa hidro meskipun mempunyai kapasiti yang tinggi.

“Kami mengecilkan tapak janakuasa hidro yang paling berpotensi kepada 12 lokasi dengan potensi (menjana) 8,000MW.

“Kami telah membangunkan (projek hidro) dengan (kapasiti) 3,452MW, manakala 1,285MW lagi dibangunkan menjelang 2027,” katanya Beliau berucap pada Sidang Kemuncak Tenaga Singapura sempena Minggu Tenaga Antarabangsa Singapura (SIEW) di Marina Bay Sands, Singapura, hari ini.

Abang Johari berkata, projek hidro pertama di Sarawak bermula pada 1981 iaitu Loji Hidroelektrik Batang Ai, sekali gus menjadi perintis ke arah tenaga boleh diperbaharui dan penyahkarbonan.

“Ini adalah langkah pertama ke arah membina sistem jana kuasa yang lebih moden dan Grid Kuasa Negeri untuk Sarawak,” katanya.

Abang Johari berkata, bagi memenuhi komitmen untuk mengurangkan pelepasan karbon dan mengurangkan pergantungan kepada bahan api fosil, Sarawak merangka dan melaksanakan Strategi Pembangunan Pasca COVID-19 (PCDS).

Katanya, bagi mengembangkan pelan tindakan ekonomi strategik awal di bawah Koridor Tenaga Diperbaharui Sarawak (SCORE) yang dilancarkan pada 2008.

“Campuran penjanaan kami telah berjaya beralih daripada 92 peratus bahan api fosil pada 2010 kepada 70 peratus kuasa hidro menjelang 2015, dilengkapi dengan sumber terma untuk keselamatan tenaga.

“Anjakan ini telah menyahkarbonkan intensiti pelepasan grid kami sebanyak 72 peratus antara 2010 dan 2020 dan terus memacu pertumbuhan sosioekonomi kami yang mampan pada masa kini.

“Malah kuasa hidro boleh diperbaharui kami akan menjadi antara enjin utama untuk mencapai matlamat iklim peralihan daripada penjanaan elektrik yang menghasilkan CO2 kepada penjanaan bebas karbon,” katanya.

Beliau berkata, Sarawak juga telah bekerjasama dengan pemain global dari Korea Selatan untuk membangunkan loji hidrogen dan amonia mesra alam di Bintulu.

“Setelah siap, kilang itu akan menghasilkan 7,000 tan metrik hidrogen sebagai tambahan kepada pelbagai bentuk amonia untuk industri tempatan dan Korea Selatan.

“Sarawak akan menyelaraskan diri dan secara kolektif komited untuk mengimbangi manfaat kepada manusia dan planet dalam mengejar kemakmuran bersama.

“Hanya dengan mengambil kira ketiga-tiga aspek kemampanan tenaga, kebolehpercayaan dan kemampuan, negeri ini akan dapat memenuhi matlamat kemampanan dan daya tahan tenaga untuk masa depan yang makmur dan saksama, inklusif dari segi sosial,” katanya.

See author's posts


Prague ucap ‘selamat tinggal’ Covid-19

PRAGUE: Sebuah meja makan yang diatur sebaris dan sepanjang 500 meter mencuri perhatian di tengah-tengah laluan jambatan paling ikonik serta bersejarah di ibu negara Republik Czech, pada Selasa.Di atas Charles Bridge yang terkenal dalam kalangan pelancong asing dan diguna secara harian oleh warga Prague itu, susunan meja panjang berkenaan bukanlah suatu acara biasa.

AFPmelaporkan, para tetamu yang duduk menjamu selera di bentangan putih berkenaan adalah warga kota yang berhimpun untuk mengucapkan ‘selamat tinggal’ kepada pandemik koronavirus.Pada petang Selasa itu, mereka menunggu hari berikutnya yang menyaksikan banyak peraturan sekatan pergerakan sejak dikuat kuasa pada Mac lalu, dilonggarkan pihak kerajaan.

Dikelilingi aura binaan Zaman Pertengahan yang merentangi Sungai Vltava, mereka ‘meraikan’ momen istimewa sebagai lambang komitmen rakyat menentang Covid-19, meskipun seluruh dunia mengetahui bahawa vaksin masih belum ditemui.“Jambatan ini adalah metafora yang bagus. Orang dari latar berbeza dapat berkumpul,” ujar penganjur acara, Ondrej Kobza.Penganjuran itu, menurutnya: “Adalah suatu keraian untuk menunjukkan bahawa kami tidak takut, dan kami keluar serta enggan berada di dalam rumah sahaja,” katanya.Tambah Kobza, makan malam itu dapat dilangsungkan kerana tiada pelancong asing yang mengunjungi kota Prague ketika ini.Setiap tetamu yang menyertai acara makan malam itu digalakkan untuk berkongsi makanan dan minuman yang mereka bawa dengan tetamu lain.Republik Czech adalah antara negara terawal menguatkuasakan larangan ketat untuk mengekang penularan koronavirus pada pertengahan Mac lalu.Pada 30 Jun, negara yang berpopulasi 10.7 juta orang itu mencatatkan sejumlah 11,895 kes jangkitan dan 349 kematian yang berkaitan dengan Covid-19. Angka tersebut adalah jauh lebih rendah berbanding statistik di negara-negara Eropah lain.-AFP

See author's posts


Kunsika pemanah ngena hashtag #momennegaraku

SIBU: Rayat Malaysia diasuh bekunsika ngasaika pemanah beserimabi enggau Nyambut  Hari Malaysia 2020 ngena ‘hashtag’ #MomenNegaraku ba platform media sosial diri empu.

Nya munyi jaku pesan Menteri Komunikasyen enggau Multimedia Malaysia, Dato’ Saifuddin Abdullah maya aum media bekaul enggau Nyambut Hari Malaysia pengudah nyereta Aum Komiti Besai Nyambut Hari Malaysia 2020 begulai enggau Menteri Utiliti  Dato Sri Dr. Stephen Rundi Utom ba Ringkat 6, Hotel Kingwood kena Hari Dua ke udah.

Ku Saifuddin, semua rayat Malaysia sama enggau nyereta Nyambut Hari Malaysia beguna amat laban iya chara dikena madangka apresiasyen enggau pengerindu ngagai menua.

“Rayat Malaysia ulih bekunsika maya pengaga nyadi rayat Malaysia ngena chara ngepaika menira sereta ngujakka menira Jalur Gemilang kelimpah ari ngena baju nasional tauka ngepan raban bansa diri empu,” ku Saifuddin.

Lebuh ngenang pengawa nyediaka diri Nyambut Hari Malaysia 2020 ke deka diatur ba Stadium Betutup Sibu kena 16 September iya madahka, program nya deka diatur nitihka Prosedur Operasi Standard (SOP) laban kitai agi ba maya Gerah Nyaga Pejalai Maya Nyuman (PKPP) ketegal Covid-19 baka ke diatu.

“Aku meransang ngambika semua rayat Malaysia meda program chara terus maya nyambut Hari Malaydia ke bisi disediaka RTM enggau stesen televisyen bukai maya malam nyambut,” ku iya.

Dr. Rundi meri apresiasyen enggau terima kasih ngagai perintah besai ke udah milih nengeri Sarawak endur ngatur Pengerami Nyambut Hari Malaysia dua taun bejurut.

Ku Dr. Rundi, motif ke dibantaika maya nyambut kena 16 September mandangka apresiasyen rayat Malaysia ngagai pengawa numbuhka Malaysia sereta mantaika pengerindu rayat Malaysia beserakup enggau pangan diri.

Pengawa ke disengkaum dalam Program Nyambut Hari Malaysia ke sekali tu nya madangka eleman main ba pangganu enggau elemen digital ke ulih dipeda mensia mayuh terus ba TV1 enggau media sosial ‘Facebook Live’ ba laman Facebook Unit Komunikasi Awam Sarawak (UKAS), TVSarawak, Astro Awani enggau Sarawak Events Channel.

Pengudah abis aum media Saifuddin enggau Dr. Rundi sereta raban bukai ngelawa Stadium Betutup Sibu laban deka meda chara nyedika diri ba endur nyambut Hari Malaysia.

Sama enggau ngelawa Stadium Betutup Sibu nya Seketeri Opis Menteri Komunikasyen enggau Multimedia, Dato’ Suriani Ahmad.

See author's posts


Serena bergelut ke suku akhir

SERENA Williams bergelut untuk layak ke peringkat suku akhir Terbuka AS 2020 semalam di Flushing Meadows.

Williams yang mengejar gelaran perseorangan Grand Slam ke-24, harus mengumpulkan setiap kekuatan untuk mengalahkan pemain pilihan ke-15 Maria Sakkari dalam tiga set.

Pemain dari Amerika berusia 38 tahun itu memerlukan hampir dua setengah jam untuk menumpaskan pemain berusia 25 tahun dari Greece 6-3, 6-7 (6/8), 6-3 di Stadium Arthur Ashe yang kosong di New York.

“Dia pesaing yang baik. Ini adalah pertandingan yang sangat sengit,” kata Williams, yang telah disingkirkan daripada kejohanan memanas badan Terbuka AS oleh lawan yang sama bulan lalu.

“Saya merasa seperti dia bermain lebih baik hari ini (semalam). Saya sedikit keletihan dan mengalami kekejangan. Rasanya seperti saya dapat bersaing lebih lama,” tambah Williams.

“Saya sangat bersemangat. Inilah tugas saya. Inilah yang saya lakukan apabila saya bangun. Inilah yang saya latih untuk melakukan 365 hari dalam setahun,” kata Williams selepas perlawanan itu.

Pemain Amerika itu akan menentang Tsvetana Pironkova untuk mendapat mencari tempat di separuh akhir setelah pemain dari Bulgaria itu menyingkirkan Alize Cornet dari Perancis dalam satu lagi perlawanan.Pironkova, beraksi dalam kejohanan pertamanya dalam tempoh tiga tahun setelah berehat panjang yang mana dia melahirkan anaknya, menang 6-4, 6-7 (5/7), 6-3 di Stadium Louis Armstrong.

Pilihan kedua kejohanan Sofia Kenin akan menyertai Williams di suku akhir setelah mengalahkan pemain pilihan ke-16 dari Belgium, Elise Mertens.

Williams sedang berusaha untuk menyamai rekod Margaret Court untuk gelaran perseorangan Grand Slam terbanyak wanita.

Kemenangan dalam kejohanan ini pada hujung minggu juga akan menyaksikan dia mengatasi pencapaian Chris Evert, dengan enam gelaran, sebagai juara Terbuka AS yang paling berjaya dalam kejohanan wanita ketika era moden. – AFP

See author's posts


Gerawat sambut baik keputusan TR.Lugan

MARUDI: Timbalan Speaker Dewan Undangan Negeri Sarawak, Dato Gerawat Gala menyambut baik keputusan TR Lugan Entassan B, Michael Biggol untuk meninggalkan Pakatan Harapan (PH) dan Parti Keadilan Rakyat (PKR) demi masa depan penduduk di rumah panjang tersebut.

Katanya, ini adalah keputusan yang tepat dan bijak dan berterus terang untuk membawa bersama penduduk di rumah panjang berkenaan untuk bersama Gabungan Parti Sarawak (GPS).

Rumah panjang tersebut mempunyai 20 pintu termasuk dua rumah e-kasih dengan jumlah penduduk seramai 150 orang.

“Sudah terbukti GPS adalah parti yang berjuang untuk rakyat dan saya kagum dengan pengakuanTR Michael dan meninggalkan parti lamanya,” kata Gerawat ketika berucap pada Majlis Pemimpin Bersama Rakyat di Rh Kiam dan Rh Michael Biggol Lugan Entassan A dan B semalam.

Sehubungan itu, beliau amat berpuas hati dengan komitmen dan kerjasama persatuan tuai-tuai rumah dan ahli-ahli Unit SIDS kawasan Poyut/Lubok Nibong yang amat memuaskan.

Tegasnya komitmen dan kerjasama baik membuktikan mereka bersatu hati yang membolehkan kerajaan melaksanakan beberapa projek pembanguanan di kawasan ini.

Menyentuh projek bekalan air bersih yang sedang dalam proses pelaksanaan, Gerawat yang juga Ahli Dewan Undangan Negeri (ADUN) Mulu, berharap projek yang sudah lama ditunggu ini dapat diguna pakai awal tahun depan.

Dalam pada itu ujarnya perhubungan baik tuai-tuai rumah dan sokongan kepada ketua masyarakat, Pemanca Randie Bundan dan Penghulu Hillary Tawan membawa banyak pembangunan projek rakyat di kawasan mereka.

“Saya juga amat kagum dengan TR Kiam dan TR Michael atas kerjasama yang baik antara kedua kedua rumah panjang berkenaan dalam mengurus rumah panjang masing-masing di mana setiap masalah timbul dikongsi bersama,” katanya.

Tambah Gerawat harapan beliau apabila menjelang Pilihan Raya Negeri akan datang, rakyat di Poyut/Lubok Nibongterus memberi kerjasama dengan bagi memastikan kemenangan GPS.

Menyentuh permintaan dan keperluan TR Kiam dari Lugan Entasaan A dan TR Michael dari Lugan Entassan B, Gerawat berjanji dan akan berusaha membantu mereka.

Katanya, semua permintaan ini dalam perhatian beliau dan Gerawat turut mengumumkan peruntukan MRP 2021 kepada 18 buah pintu, Rh Michael yang masing-masing menerima RM3,000 yang semuanya berjumlah RM54,000.

“Saya ingin berpesan kepada rakyat di Poyut/Lubok Nibong teruskan memberi sokongan kepada kerajaan dan GPS,” tambah Gerawat.

Oleh JIKU JUGUONG

See author's posts


Jalur Gemilang berkibar megah di Simanggang

SIMANGGANG: Bendera Jalur Gemilang dan bendera Sarawak berkibar dengan penuh gah di sekitar kawasan Kampung Masjid Baru di sini.

Seramai 20 penduduk kampung terbabit mengambil bahagian memasang kedua-dua bendera tersebut seawal minggu ini.

Jurucakapnya Zaidil Ripin ketika dihubungi berkata pemasangan bendera berkenaan dilaksana oleh penduduk kampung setiap kali berlangsungnya sambutan Bulan Kebangsaan di sini.

“Seluruh penduduk Malaysia akan meraikan Hari Kebangsaan pada 31 Ogos ini. Seperti penduduk-penduduk lain, kami juga mahu mengambil peluang menzahirkan rasa kecintaan terhadap negara dengan memasang bendera-bendera ini di sekitar Kampung Masjid Baru.

“Justeru dengan berkibarnya bendera Jalur Gemilang di sini diharap agar semangat patriotisme dalam kalangan penduduk kampung dapat dipertingkat sempena sambutan Hari Kebangsaan,” katanya.

Zaidil juga mengajak seluruh penduduk supaya sama-sama menghayati erti sambutan Hari Kebangsaan meski pun tiada acara atau perhimpunan besar-besaran diadakan susulan penguatkuasaan Perintah Kawalan Pergerakan Pemulihan (PKPP).

“Ibu bapa mungkin boleh mengajak anak-anak supaya membaca artikel mengenai sejarah kemerdekaan negara atau melakukan aktiviti kecil seperti memasang bendera Jalur Gemilang di rumah.

“Patuhilah PKPP sepanjang masa. Jangan melanggar PKPP ketika meraikan sambutan Hari Kebangsaan kerana negara kita masih belum bebas daripada penularan pandemik Covid-19,” kata Zaidil.

Oleh Valentine Ngumbang

See author's posts


Myparang tembusi pasaran dunia

PERSAMAAN minat terhadap seni membuat parang bukan sahaja mempertemukan dua lelaki berbeza latar belakang dan generasi, malah membuahkan hasil lumayan sehingga membuka peluang eksport ke seluruh dunia.

Parang-parang yang kebanyakannya berhulu kayu ini dipasarkan atas jenama Myparang, yang diusahakan oleh Ahmad Nadir Askandar, 43.

Untuk parang yang dijual ini, bilahnya diperolehi daripada seorang tukang besi dari Bidor, Perak bernama Chin Pin Yon, 79, yang mengusahakan perniagaan keluarga, Kilang Besi Bidor, Cap Dua Pedang Silang, syarikat yang ternama di Perak.

Kilang ini beroperasi di Lot 11295, Kawasan Perindustrian Bidor, Perak) sejak lebih 40 tahun lalu.

Bilah parang yang dibeli daripada Kilang Besi Bidor itu kemudiannya diperkemaskan sendiri oleh Ahmad Nadir dan pekerjanya di bengkel Myparang yang terletak di Pusat Inkubator Kraf Balik Pulau, Pulau Pinang.

“Sejak tahun 2014 saya mula menumpukan perniagaan menjual parang secara dalam talian  untuk pasaran dalam dan luar negara apabila permintaan naik mendadak, ” kata Ahmad Nadir dalam wawacara eksklusif dengan Bernama di bengkel Myparang baru-baru ini.

BANYAK PERMINTAAN

Anak kacukan Melayu dan Jerman ini melibatkan diri dalam bidang perniagaan pada tahun 2008 dengan memasarkan barangan aktiviti rekreasi termasuk kelengkapan perkemahan menerusi syarikatnya, Outdoor Dynamics.

Beliau sebelum ini turut menganjurkan aktiviti outdoor di sekitar Pulau Pinang yang disertai juga pelancong luar negara. Semasa itulah parang yang digunakannya mendapat perhatian dan menimbulkan minat dalam kalangan peserta.

Peserta itu kemudiannya merujuk kepada buku ‘SAS Survival handbook’ – antara ‘kitab’ utama pengumpul pisau ditulis oleh John Wiseman, bekas komando British Special Air Service (SAS), yang terlibat pada zaman darurat di Malaya.

“Buku itu antara lain menyebut tentang parang sebagai peralatan yang wajib ada untuk survival di hutan. Daripada situ mereka mula berminat kepada parang dan mahu membelinya, ” tambahnya.

Menurut Ahmad Nadir, beliau mendapat banyak permintaan dari peminat luar negara untuk parang berhulu kayu untuk dijadikan koleksi dan digunakan bagi kegiatan outdoor.

Untuk memenuhi kehendak pembeli, beliau menempah khas hulu kayu keras diperbuat daripada Birchwood bagi memastikan kualiti, untuk parang-parang yang dipasarkannya itu.

Ahmad Nadir melantik pengedar terbesar Myparang di United Kingdom dan Amerika Syarikat yang memborong dalam kuantiti banyak.

Beliau juga mempunyai pengedar MyParang lain di Singapura, Taiwan, Jepun serta Rusia, sementara di dalam negara, beliau mempunyai 14 orang peruncit yang memasarkan parang Myparang.

“Paling jauh parang Myparang di hantar ialah ke Kanada dan tempat yang paling terpencil pula, di Guam. Orang putih suka parang kerana ia berasal dari Malaysia, buatan tangan, serta lasak.

“Ciri-ciri kelebihan parang ialah teknologi pembuatan parang tradisional yang berat pada bahagian mata, bukan pada hulu,” jelas beliau.

PELBAGAI PRODUK

Sementara itu, produk utama kilang besi milik Chin di Bidor ialah menghasilkan bilah pisau pemotong sawit dan mata pisau kegunaan harian.

Namun bagi memenuhi tempahan khusus Myparang, mereka membuat bilah mata parang ‘Duku Chandung’ yang menggunakan teknik sepuh bagi menghasilkan bilah mata yang kuat lagi tajam.

Chin amat gembira dengan usaha Ahmad Nadir yang berjaya menjual parang besi Bidor ke seluruh dunia dan berpuas hati dengan kemampuan semasa kilangnya.

Menurut Chin, dahulu mereka menghadapi kesukaran mendapatkan besi yang berkualiti maka pilihan ketika awal perniagaan ialah dengan mencari besi spring lori lama di sekitar Perak. Kini mereka mengimport terus dari kilang pengeluar di China.

Chin menekankan bahawa pembuat besi perlu mendapatkan besi yang benar-benar bermutu untuk menghasilkan parang yang berkualiti tinggi, selain bergantung kepada kemahiran tukang.

Menurut Ahmad Nadir, kemahiran pertukangan besi tempatan inilah yang cukup disukai pelanggan antarabangsa yang memilih parang buatan Malaysia buatan tangan yang asli.

“Diharapkan jenama MyParang sentiasa di barisan hadapan dalam menghasilkan model parang baharu serta model dan bentuk parang tradisi, ” katanya sambil menambah, beliau sering berbincang dengan pasukannyan serta pelanggan untuk membangunkan mutu bilah parang yang lebih tinggi.- Bernama

See author's posts


Singapura henti kenaikan fi berjadual

SINGAPURA: Pihak Berkuasa Penerbangan Awam Singapura (CAAS) akan menghentikan kenaikan fi berjadual bermula 1 April 2020 hingga 31 Mac 2021 bertujuan mengurangkan impak signifikan pandemik Covid-19 terhadap industri penerbangan.Dalam kenyataan semalam, CAAS berkata pembekuan itu akan terpakai kepada tiga kategori fi termasuk pemeriksaan, ujian atau penilaian semasa proses perakuan atau kelulusan reka bentuk, pengeluaran atau pengedaran komponen pesawat atau material pesawat.

Kategori lain adalah fi ke atas pemeriksaan keselamatan semasa proses perakuan atau kelulusan bagi penyelenggaraan pesawat atau komponen pesawat; dan fi pembaharuan kelulusan atau perakuan untuk pemeriksaan, membaik pulih, membaiki, mengganti dan mengubahsuai pesawat atau komponen pesawat.Kelulusan atau perakuan itu perlu dikeluarkan sebelum 31 Oktober, 2017.

CAAS berkata syarikat-syarikat yang telah membayar fi dengan kadar peningkatan akan menerima lebihan pembayaran menerusi mod pembayaran original.Menurut pihak berkuasa terbabit, kira-kira 170 syarikat penerbangan akan dapat menjimatkan S$200,000 secara keseluruhan.CAAS berkata pembekuan fi itu merupakan antara langkah awal yang diumumkan sektor penerbangan untuk melengkapi pakej sokongan penerbangan yang dipertingkatkan oleh kerajaan.Pakej itu merangkumi rebat 50 peratus ke atas fi pengawalseliaan bagi Perakuan Kelayakan Terbang yang baharu dan diperbaharui yang dijangka menjimatkan syarikat penerbangan Singapura kira-kira S$6 juta.Di bawah pakej itu, syarikat penerbangan Singapura dan pengendali lapangan terbang boleh menangguhkan sebahagian fi sehingga satu tahun dengan jumlah keseluruhan kira-kira S$140 juta.Levi Pembangunan Lapangan Terbang (ADL) yang dibayar oleh penumpang yang berlepas atau menyambung penerbangan menerusi Lapangan Terbang Changi turut dikecualikan kepada penumpang yang tiketnya dikeluarkan di antara 13 April 2020 dan 31 Mac 2021, termasuk kedua-dua tarikh itu untuk perjalanan dalam tempoh yang sama.ADL itu diperkenalkan pada 1 Julai 2018 untuk membantu membiayai pembangunan lapangan terbang termasuk Terminal 5 baharu dan prasarana berkaitan di Changi East.Penumpang yang memulakan perjalanan dari Lapangan Terbang Changi perlu membayar pada kadar S$10.80, manakala mereka yang memulakan perjalanan dari mana-mana destinasi dan menyambung penerbangan menerusi Lapangan Terbang Changi dikenakan S$3.00.- Bernama

See author's posts


Apple syarikat pertama bernilai AS$3 trilion

NEW YORK: Apple muncul  sebagai firma Amerika Syarikat (AS)  pertama mencecah nilai  pasaran AS$3 trilion (RM12.5 trilion)  semalam dalam demonstrasi terbaharu  lonjakan industri teknologi tersebut semasa pandemik.

Pengeluar iPhone itu mencatat rekod tersebut untuk seketika sekitar pukul 2.45 pagi tadi (waktu Malaysia) apabila sahamnya diniagakan pada harga AS$182.88 sesaham (RM764.62) sebelum susut sedikit.

Gergasi teknologi itu juga merupakan syarikat AS pertama bernilai AS$2 trilion (RM8.36 trilion) pada Ogos 2020 apabila  pandemik Covid-19 melonjakkan permintaan untuk barangan elektronik peribadi dan perkhidmatan digital seperti penstriman Apple dan kedai aplikasi  telefon pintarnya.

Apple sebelum ini muncul sebagai firma AS pertama melepasi nilai AS$1 bilion (RM4.18 bilion) pada Ogos 2018.

Lonjakan nilai itu menandakan pencapaian terbaharu Tim Cook yang dilantik sebagai Ketua Pegawai Eksekutif Apple pada 2011, tidak lama selepas pengasas bersama syarikat berpangkalan di Cupertino, California itu, Steve Jobs meninggal dunia

Walaupun saham utama di pasaran AS kini didominasi oleh syarikat-syarikat Lembah Silikon, hanya Microsoft muncul sebagai  syarikat AS kedua yang bernilai lebih AS$2 trilion.

Pada Oktober 2021, Apple melaporkan pendapatan bersih berjumlah AS$20.5 bilion (RM85.7 bilion)  daripada perolehan kasar sebanyak AS$83.4 billion (RM348.7 bilion)  sekali gus rekod baharu untuk suku kewangan berakhir September 2021.

Bagaimanapun, seperti syarikat-syarikat gergasi teknologi lain, Apple berdepan tekanan sejak beberapa bulan lalu yang berpunca daripada masalah rangkaian bekalan termasuk kekurangan bekalan global semikonduktor dan gangguan pengilangan di Asia Tenggara akibat pandemik Covid-19.

Sebagai perbandingan, belanjawan beberapa negara di Asia Tenggara adalah berjumlah antara puluhan hingga beberapa ratus bilion dolar sahaja. – AFP

See author's posts